Timbalan Datuk Bandar Shah Alam dilantik SU Kanan Menteri Ekonomi
Oleh ABDUL RAZAK IDRIS

30 Disember 2022, 1:12 pm
SHAH ALAM – Timbalan Datuk Bandar Shah Alam, Mohd. Rashidi Ruslan menganggap pelantikan beliau sebagai Setiausaha Sulit Kanan kepada Menteri Ekonomi, Mohd. Rafizi Ramli sebagai satu cabaran baharu menjelang tahun 2023.
Menurut beliau, pengalaman empat tahun berkhidmat sebagai Timbalan Datuk Bandar dan lain-lain jawatan di pelbagai jabatan akan dicurahkan di posisi baharu itu nanti.
“Saya terharu kerana diberi kepercayaan untuk berkhidmat untuk negara bagi membantu Menteri Ekonomi setelah empat tahun di sini.
“Banyak pengalaman berharga yang saya pelajari di MBSA yang mampu diaplikasikan bagi meningkatkan ekonomi negara bersama menteri. Ia adalah cabaran yang besar berada di tempat baharu di Putrajaya,” katanya kepada pemberita selepas Majlis Setulus Budi Kenangan Abadi bagi meraikan beliau di Wisma MBSA hari ini.
Pada program itu, seramai 100 warga MBSA dan Datuk Bandar Shah Alam, Dr.Nor Fuad Abdul Hamid hadir meraikan majlis tersebut.
Jelas Mohd. Rashidi, pengalaman tidak boleh dilupakan adalah ketika menguruskan bencana banjir besar yang berlaku di bandar raya ini pada 18 Disember tahun lalu.

Ujarnya, tarikh tersebut adalah sama dengan hari pertama beliau bergelar penjawat awam pada 2006.
“Banyak pengalaman dipelajari kerana sesungguhnya saya tidak terfikir bencana banjir sebesar itu berlaku di bandar raya ini,” katanya. – KOSMO! ONLINE


Jangan sampai cakap ‘Merry Christmas’ – Aaron Aziz
Oleh MOHD. HAIKAL ISA

30 Disember 2022, 1:24 pm
PETALING JAYA – Selepas Che Ta, pelakon kelahiran Singapura, Datuk Aaron Aziz pula tampil menegur secara baik mana-mana orang Islam yang tanpa rasa bersalah mengucapkan ‘Merry Christmas’ kepada penganut Kristian sempena perayaan tersebut.
Bukan berlagak baik tetapi sekadar mengingatkan sesama Muslim, Aaron atau nama sebenarnya, Aaron Mustapha Aziz berkata, ucapan tersebut tidak sepatutnya diungkapkan orang Muslim memandangkan tindakan sebegitu satu yang dilarang dalam agama.
“Mungkin ramai yang tidak sedar setiap kali tibanya 25 hari bulan Disember bila kalian ucapkan ‘Merry Christmas’ kepada sesiapa, atau memuat naik ataupun ucapan buat kawan bukan beragama Islam.
“Kalian sedar atau tidak yang tindakan tersebut adalah sangat-sangat dilarang Allah.
“Hal ini kerana, kalau kita ucapkan ‘Merry Christmas’ maksudnya, engkau terima kepercayaan mereka di mana Nabi Isa adalah anak kepada Allah,” katanya menerusi satu muat naik video dalam TikTok.

 @therealaaronaziz
Sekadar teguran buat kalian…mungkin tak sengaja atau dah jadi kebiasaan. Saya hanya nak yg Terbaik utk anda semua… #f #fy #fyp #fypシ #fypage #aaronaziz
 ♬ original sound – aaron aziz – aaron aziz

Aaron, 46, menjelaskan, sekiranya sekadar nak ucap selamat tahun baharu, tidak menjadi satu masalah.

“Sekadar nak ucap selamat tahun baharu atau season greeting (ucapan perayaan) okey, tapi jangan sampai cakap ‘Merry Christmas’.
“Itu bukan cara kita sebagai seorang Muslim. Itu sahaja nak kongsi sebab mungkin ramai yang tidak sedar,” ujarnya.
Menerusi kapsyen video terbabit, bapa kepada tiga orang cahaya mata itu turut memohon maaf sekiranya tegurannya mengguris hati mana-mana pihak.
“Minta maaf kalau teguran saya ini mengguris hati sesiapa. Sekadar teguran buat kalian. Mungkin tak sengaja atau dah jadi kebiasaan. Saya hanya nak yang terbaik buat kalian,” coretnya.
Terdahulu, Che Ta atau nama sebenarnya Rozita Abu Bakar turut melahirkan kerisauan dengan menegur secara rawak mana-mana orang Melayu beragama Islam yang seperti lebih sudu daripada kuah menyambut perayaan Krismas berbanding penganut agama tersebut. – KOSMO! ONLINE


Pencemaran bau dikesan di muka sauk Jenderam Hilir
Oleh ABDUL RAZAK IDRIS

31 Disember 2022, 10:55 pm
SHAH ALAM – Lembaga Urus Air Selangor (LUAS) mengesan pencemaran bau di lokasi pemantauan statik 1.5 kilometer (km) daripada muka sauk Jenderam Hilir, petang tadi.
Pengesanan itu dilakukan kira-kira pukul 6.30 petang dengan Pengurusan Air Selangor Sdn. Bhd. (Air Selangor) telah dimaklumkan untuk sebarang kemungkinan dan persediaan Loji Rawatan Air (LRA).
LUAS berkata, pemantauan rapi sedang dilakukan pihaknya dengan kekerapan pensampelan bau setiap 15 minit.
Katanya, bacaan terkini sehingga jam 8.45 malam mencatatkan 1 ton.
“Semakan segera di lokasi kemalangan 24 Disember lalu mendapati bau enam ton.
“LUAS meningkatkan perletakkan jumlah activated carbon (AC) di lokasi dan telah memulakan pemantauan rapi di Sungai Limau Manis yang mengalir masuk ke Sungai Semenyih,” katanya menerusi hantaran di laman Facebook rasminya.

LUAS menambah, penemuan itu sejurus situasi hujan lebat petang tadi dengan aliran sisa yang tersangkut atau terserap di persekitaran kawasan tumpahan sebelum ini serta jajaran sungai di luar kawasan Selangor terlarut bersama air larian hujan yang seterusnya mengalir masuk ke Sungai Semenyih.
Ujarnya, aliran tercemar dijangkakan ‘flush’ dalam tempoh tiga hingga empat jam berdasarkan keadaan semasa cuaca serta aliran deras sungai.
“Pihak Jabatan Alam Sekitar Negeri Sembilan dan PLUS Malaysia Berhad (PLUS) telah dimaklumkan untuk tindakan kawalan segera di lokasi.
“PLUS juga telah dipohon untuk menyedut segera sisa baki aliran tersebut di lokasi kemalangan,” jelasnya. -KOSMO! ONLINE


Masih ada kelompok kecil amal rasuah – Anwar
Oleh MOHD. HUSNI MOHD. NOOR

31 Disember 2022, 10:58 pm
PUTRAJAYA – Perdana Menteri, Datuk Seri Anwar Ibrahim mendedahkan masih ada kelompok kecil dalam pasukan penguatkuasaan yang masih cuai dan terlibat rasuah.
Perdana Menteri berkata, beliau dimaklumkan masih ada antara anggota penguatkuasaan itu yang masih meneruskan adegan lama dengan mengutip habuan, meletakkan kos tambahan dan menentukan ada hadiah besar.
“Kita tidak akan bertolak ansur dengan segala kecuaian yang cuba meroboh dan merosakkan negara ini.
“Sebulan berlalu sejak saya mengambil alih pimpinan Putrajaya, ada perubahan tapi masih ada kelompok kecil yang meneruskan adegan lama.
“Saya mohon kerjasama sepenuhnya kerana percayalah saya tidak akan bertolak ansur dengan segala kecuaian ini,” katanya ketika menyampaikan pada Amanat Tahun Baharu 2023 di Masjid Putra, di sini malam ini.
Katanya, beliau memohon kerjasama kepada penjawat awam dan badan penguatkuasaan supaya lebih mengerti dan memahami, namun pada masa sama kelompok kecil itu mesti dihapuskan.

Anwar berkata, mudah-mudahan ada keinsafan untuk mereka melakukan perubahan jika tidak satu tindakan tegas akan diambil. – KOSMO! ONLINE


Ujian roket baharu ‘dalang’ di sebalik penampakan UFO di Korea Selatan
Oleh KOSMO!

31 Disember 2022, 9:00 pm
SEOUL – Korea Selatan mendedahkan bahawa kejadian ‘penampakan objek terbang tidak dikenali (UFO)’ baru-baru ini sebenarnya adalah satu bentuk roket baru yang sedang dibangunkan oleh negara itu, lapor akbar Daily Star semalam.
Media sosial dihebohkan dengan keterujaan orang ramai yang mendakwa telah melihat sebuah objek melambung tinggi di udara dengan meninggalkan jejak wap berwarna pelangi dan lampu misteri.
Khabar angin penampakan makhluk asing telah tersebar, tetapi pihak tentera kemudian mendakwa mereka adalah ‘dalang’  di sebalik objek misteri itu.
Kejadian itu berlaku disebabkan ujian roket yang dilancarkan ke langit, dengan Kementerian Pertahanan mendakwa ia adalah satu bentuk roket baharu.
Bentuk roket yang tidak diumumkan itu membolehkan pengawasan dari angkasa lepas dijalankan dan  memberi peluang kepada Korea Selatan untuk memperkukuh pertahanannya.
Seorang pengguna Twitter berkata: “Apakah ini? Adakah ini UFO? Saya takut.”

Susulan kejadian itu, pegawai kecemasan Korea Selatan menerima beratus-ratus laporan daripada penduduk yang bimbang tentang prospek kehidupan makhluk asing di Bumi.
Situasi panik berlaku kerana tiada penduduk dimaklumkan mengenai pelancaran itu bagi tujuan keselamatan. – Agensi


Punca kematian akibat objek tumpul, seorang lelaki ditahan
Oleh ASLIZA MUSA

31 Disember 2022, 9:40 pm
IPOH – Polis mengesahkan punca kematian seorang lelaki yang lari daripada pengawasan polis di hadapan sebuah rumah di Taman Klebang Putra, Chemor di sini semalam disebabkan pelbagai kecederaan akibat objek tumpul.
Ketua Polis Perak, Datuk Seri Mohd. Yusri Hassan Basri berkata, punca kematian itu diperoleh hasil proses bedah siasat ke atas mayat lelaki berusia 37 tahun yang selesai dijalankan di Jabatan Forensik di Hospital Raja Permaisuri Bainun (HRPB) di sini.
Katanya, kes berkenaan diklasifikasikan sebagai kes bunuh dan disiasat di bawah Seksyen 302 Kanun Keseksaan.
“Sehubungan itu, seorang lelaki warga tempatan berusia 27 tahun telah ditahan di Chemor bagi membantu siasatan.
“Permohonan reman ke atas suspek akan dibuat esok di Mahkamah Majistret Ipoh. Usaha sedang dijalankan bagi mengesan rakan-rakan sepenjenayah yang masih bebas,” katanya dalam kenyataannya di sini hari ini.
Menurut beliau, dengan tertangkapnya suspek, maka kes itu berjaya diselesaikan dalam tempoh 17 jam selepas laporan polis diterima.

“Pihak polis akan melengkapkan siasatan dan kertas siasatan akan dirujuk kepada timbalan pendakwa raya untuk cadangan pertuduhan,” katanya.
Media sebelum ini melaporkan, lelaki itu yang merupakan seorang penganggur ditemukan mati di hadapan rumahnya dengan pelbagai kesan kecederaan di badan.
Lelaki itu ditemukan dalam keadaan terlantar dan tercungap-cungap oleh adik iparnya yang kemudian melaporkan pada polis sekitar pukul 11.28 malam.
Kejadian itu pada mulanya disangkakan kemalangan ekoran saksi ternampak sebuah motosikal yang tidak dikenal pasti model dan nombor pendaftaran melarikan diri dari tempat kejadian.
Berdasarkan semakan, mangsa didapati individu yang melarikan diri daripada pengawasan polis dari Parit Buntar dan satu laporan polis telah dibuat terhadapnya di bawah Seksyen 6(3) Akta Pencegahan Jenayah. – KOSMO! ONLINE


Kerajaan pastikan ‘dana diambil’ dipulangkan semula kepada rakyat
Oleh MOHD RIDZAUDDIN ROSLAN dan MOHD. HUSNI MOHD. NOOR

31 Disember 2022, 9:33 pm
PUTRAJAYA- Perdana Menteri, Datuk Seri Anwar Ibrahim mahu memastikan sebahagian dana yang dipunggah pemimpin terdahulu ketika memerintah kerajaan dipulangkan semula kepada rakyat.
Anwar berkata, jumlah dana yang diambil ketika golongan itu berkuasa bukan dalam nilai yang kecil, sebaliknya mencecah hampir bilion ringgit.
“Saya mahu nasihat rakan-rakan yang lain, yang cakap tentang bersih dan saban hari menyerang beberapa tokoh dalam Kerajaan Perpaduan, apatah lagi orang yang pernah menjadi Menteri Kewangan dan Perdana Menteri, tatkala mereka berkuasa, bukanlah memunggah jutaan, tetapi bilion ringgit.
“Jadi, saya nasihat kerajaan ini akan pastikan sekurangnya sebahagian dana yang dipunggah itu dipulangkan semula kepada rakyat kerana jumlahnya bukan kecil,” katanya ketika menyampaikan Amanat Khas Tahun Baharu di Masjid Putra tadi.
Anwar menjelaskan, ada pihak turut memintanya untuk ‘move on’, namun beliau tetap akan mengambil tindakan kerana ia memberi kesan kepada rakyat.
“Ada mengatakan Anwar kita harus ‘move on’, yang lalu biarlah berlalu. Kalau ia ada kesan peribadi, saya boleh maafkan, malah saya sudah maafkan.

“Kalau berterusan berlaku, saya akan ambil tindakan kerana kesannya kepada rakyat dan harta mereka. Tidak ada kuasa seorang Perdana Menteri untuk lepaskan puluhan, ratusan atau bilion ringgit yang dipunggah ketika mereka berkuasa,” tegasnya.
Susulan itu, menurutnya, badan penguatkuasaan perlu mencari jalan supaya rakyat tidak terpukau dengan janji dan slogan yang bersih, tetapi diseliputi ratusan kekayaan yang dipunggah kepada mereka.
“Saya sebutkan hal ini untuk ingatkan bahawa tugas ini tanggungjawab bersama, ini bukan soal politik kepartian, ini tugas rakyat Malaysia.
“Jika mahu jaminan negara selamat dan diangkat martabat, maka perlu ada tekad jelas dan hentikan amalan ini. Bila mana fakta nyata memunggah kekayaan besar, maka rakyat perlu bersama untuk kembalikan semula kepada rakyat,” jelasnya.

Terdahulu, Anwar tiba di Masjid Putra di sini bagi Program Munajat Ambang Tahun Baharu 2023 kira-kira pukul 6.20 petang
Sejurus tiba Anwar bersama barisan Jemaah Menteri dan orang ramai yang hadir terlebih dahulu menjamu selera sebelum menunaikan solat..
Lebih 2,000 jemaah menunaikan solat Maghrib sebelum disusuli solat hajat dan Bacaan Yasin.
Pada 21 Disember lalu, Anwar mengumumkan sambutan Ambang Tahun Baharu yang biasanya disambut pada 31 Disember, dibatalkan sebelum digantikan dengan program munajat.
Ia juga dilaksanakan sebagai menghormati mangsa bencana banjir khususnya di Kelantan dan Terengganu baru-baru ini.
Serentak pengumuman itu, beberapa negeri turut membatalkan sambutan berkenaan termasuk Selangor dan Pulau Pinang.-KOSMO! ONLINE


Anjakan paradigma tidak harus ketepikan rakyat – Anwar
Oleh MOHD. HUSNI MOHD. NOOR

31 Disember 2022, 10:16 pm
PUTRAJAYA – Konsep anjakan paradigma perlu diberi nafas baru dan memastikan bahawa ia memberi manfaat kepada rakyat dan bukannya mengkayakan segelintir pihak sahaja.
Perdana Menteri, Datuk Seri Anwar Ibrahim berkata, konsep itu sudah lama diamalkan di negara ini namun, ia dilihat tidak seimbang dan mengenepikan rakyat.
Beliau berkata, tiada guna membangunkan projek dan pembangunan mega namun, pada masa sama tidak melihat nasib rakyat di luar sana.
“Adakah kita mahu izinkan projek mega tapi pada masa tidak melihat nasib rakyat di luar sana.
“Kita bangunkan negara dengan projek dan industri tapi jangan pada masa sama kita beri upah rendah kepada pekerja dan tidak setimpal,” katanya ketika berucap pada Program Munajat Tahun Baharu 2023 di Masjid Putra, di sini malam ini.
Katanya, kerajaan mahu memastikan peluang pekerjaan yang ditawarkan kepada rakyat dilihat tidak lagi merendahkan martabat dan nilai akhlak sebaliknya dilakukan secara serasi.

Dalam pada itu, Anwar berkata, beliau syukur kerana Kerajaan Perpaduan hari ini dapat menjamin suasana politik stabil berbanding sebelum ini yang bergelut dengan simpang siur yang tiada kesudahan.
Menurutnya, pusat tumpuan Kerajaan Perpaduan kini adalah meningkatkan segala usaha termasuk keyakinan rakyat terhadap kerajaan.
“Tentunya awal tahun depan kita sudah dapat senarai pelabur dari pelbagai negara dan mereka akan hadir sendiri lihat perkembangan di Malaysia supaya ada pertumbuhan baharu untuk majukan negara,” katanya.
Sementara itu, katanya, beliau juga mahu institusi masjid diimarahkan dan diperhebatkan serta tidak dijadikan gelanggang untuk adu domba dan menyebarkan kebencian.
“Islam di negara ini kekal tegak sebagai agama Persekutuan dan ia bukan sahaja mesej untuk umat Islam sahaja sebaliknya untuk orang bukan Islam dimana kita mahu kefahaman itu dapat mengurangkan bibit Islamofobia,” katanya.
Terdahulu, Anwar bersama 2,000 jemaah hadir pada Program Munajat Tahun Baharu 2022 di Masjid Putra, di sini. – KOSMO! ONLINE


Sultan Selangor seru rakyat jimat urus ekonomi, gaya hidup
Oleh ISKANDAR SHAH MOHAMED

31 Disember 2022, 8:46 pm
SHAH ALAM – Sultan Selangor, Sultan Sharafuddin Idris Shah mengingatkan masyarakat supaya berjimat cermat menguruskan ekonomi dan gaya hidup dalam prospek ekonomi dunia yang membimbangkan pada tahun 2023.
Baginda bertitah, semua pihak perlu bekerjasama membina kembali negara ini dalam semua aspek termasuk sosial, politik dan ekonomi.
“Pada tahun baharu ini, rakyat diharap terus mengutamakan keamanan dan keharmonian selain mengelak isu sensitif yang boleh memudaratkan ikatan perpaduan kaum.
“Beta sentiasa mendoakan agar sekalian rakyat sentiasa berada di dalam perlindungan Allah,” titah baginda menerusi Facebook Selangor Royal Office, hari ini.
Baginda dan Tengku Permaisuri Selangor, Tengku Permaisuri Norashikin berkenan menzahirkan perutusan itu sempena sambutan Tahun Baru esok.
Sultan Sharafuddin turut mendoakan 2023 akan membawa sinar baharu yang lebih gemilang dan cemerlang untuk semua kelompok rakyat.

Dalam pada itu, baginda mahu masyarakat mengenepikan fahaman politik dan perbezaan luaran dalam usaha mengatasi permasalahan dan cabaran yang sedang didepani ketika ini.
“Beta tidak mahu ada lagi golongan khususnya ahli politik bertelagah dan mementingkan kepentingan peribadi sehingga mengabaikan tanggungjawab berkhidmat kepada rakyat.
“‘Less talk, more action’ (kurangkan bercakap, banyakkan tindakan)’,” titah baginda.  – KOSMO! ONLINE


Kiribati pertama sambut 2023, Howland terakhir
Oleh KOSMO!

31 Disember 2022, 9:09 pm
SYDNEY – Penduduk di seluruh dunia mengucapkan selamat tinggal kepada tahun 2022 dan menukar kalender yang digantung pada dinding untuk menyambut ketibaan 2023.
Bagaimanapun, tidak semua orang menyambut Tahun Baharu pada masa yang sama disebabkan perbezaan zon waktu di Bumi.
Oceania merupakan kawasan di dunia yang pertama menyambut Tahun Baharu. Pulau Kiribati merupakan tempat berpenghuni pertama menyambut Tahun Baharu di mana 1 Januari bermula pukul 6 petang waktu Malaysia hari ini.
Negara kepulauan kecil Tonga, Kiribati dan Samoa pula menjadi antara negara pertama menyambut Tahun Baharu 2023.
Kepulauan tidak berpenghuni Howland dan Baker dekat Amerika Syarikat menjadi tempat terakhir menyambut Tahun Baharu pada pukul 8 malam esok waktu Malaysia. – Agensi


Penonton maut dilanggar kereta di Litar Dato’ Sagor
Oleh ASLIZA MUSA

31 Disember 2022, 10:21 pm
PASIR SALAK – Seorang lelaki maut selepas dirempuh sebuah kereta yang terbabas ketika perlumbaan di Litar Dato’ Sagor, Kampung Gajah petang tadi.
Rakaman kejadian itu tular di media sosial dengan memaparkan dua buah kereta yang sedang berlumba bergesel hingga menyebabkan salah sebuah kereta berkenaan terbabas ke tepi litar.
Kejadian itu menyebabkan beberapa individu yang berada di tepi litar segera lari menyelamatkan diri namun mangsa parah akibat rempuhan berkenaan.
Difahamkan, mangsa dihantar ke Hospital Changkat Melintang dan disahkan meninggal dunia.
Sementara itu, Ketua Polis Daerah Perak Tengah, Superintendan Barudin Wariso ketika dihubungi mengesahkan kejadian itu dan memaklumkan siasatan lanjut sedang dijalankan. – KOSMO! ONLINE


Reputasi Kosmo! beri kepercayaan buat peserta
Oleh KOSMO

31 Disember 2022, 8:30 pm
SAINGAN Liga Fantasi Kosmo! untuk minggu ke-17 sudah berakhir dan keputusan menyaksikan lima pemenang berjaya dipilih selepas masing-masing meraih mata tertinggi dan layak menerima hadiah mingguan daripada pihak Kosmo!
Impian guru pendidikan jasmani jadi kenyataan
PENANTIAN untuk menjadi antara pemenang mingguan saingan Liga Fantasi Kosmo! 2022/2023 akhirnya termakbul buat pengurus Lahad Datu FC, Hassan Mahaseng.
Jika sebelum ini, guru pendidikan jasmani di Sekolah Kebangsaan Sri Tanjung Papat 1 di Sandakan, Sabah itu hanya mengurus dan melatih para pelajarnya.
“Saya memang minat bola sepak dan ada latih budak-budak di sekolah, tetapi sebagai jurulatih yang tidak bertauliah sahajalah,” katanya.
Namun, kini Hassan boleh tersenyum apabila kejayaannya diiktiraf sebagai salah seorang pemenang minggu ke-17 dan terus membuka peluang untuk dia mengejar kelompok 10 terbaik.

“Boleh dikatakan (Liga Fantasi) Kosmo! antara yang ditunggu-tunggu semua pemain. Ia bukti kita sebagai pemenang apabila cerita kita keluar di akhbar.
“Untuk saya kejar Top 10 tidak mustahil kerana saya belum guna lagi ketiga-tiga cip yang ada,” katanya yang pernah menjadi penulis sebuah majalah sebelum ‘terjun’ ke bidang perguruan.
HASSAN MAHASENG
Editor filem yakin reputasi Kosmo!
KEJAYAAN muncul antara pemenang mingguan tertinggi bagi saingan minggu ke-17 meningkatkan lagi kepercayaan Faizal Karim terhadap Kosmo! selaki penganjur Liga Fantasi Kosmo! 2022/2023.
Pengurus pasukan lattmaestro 18 itu pada awalnya tidak begitu berminat untuk menyertai mana-mana anjuran berbayar selepas sering diceritakan dengan kisah penganjur ‘lesap’ selepas mendapat yuran pendaftaran.
Dia yang bekerja sebagai editor filem itu kini merasakan penyertaannya amat berbaloi dengan hadiah menantinya apatah lagi baru sahaja melayang RM300 membaiki pintu keretanya disebabkan kemalangan.
“Alhamdulillah untuk rezeki ini kerana saya rasa berada dalam senarai lima tertinggi. Seronok dan berbaloi kali pertama sertai peraduan berbayar sebab saya tak percaya sangat sebelum ini,” katanya.
Pengurus yang menetap di Ampang, Selangor itu merasakan tindakan beraninya menjual Joao Cancelo untuk membeli Mohamed Salah menjadi penyumbang banyak mata buatnya minggu ini.
Percaturannya terus mengekalkan trio serangan Erling Haaland, Ivan Toney dan Aleksandar Mitrovic sejak awal musim turut menjadi antara faktor kejayaannya mengutip lebih 100 mata.
FAIZAL KARIM
Strategi tukar pemain selepas Piala Dunia menjadi
PERTUKARAN percuma yang diperuntukkan selepas saingan Piala Dunia Qatar 2022 digunakan sebaiknya pasukan The 11 Jokers untuk membentuk skuad terbaik bagi mengharungi minggu ke-17 saingan Fantasy Premier League (FPL).
Hasilnya cukup memberangsangkan apabila skuad kendalian Hasrimie Abdul Hamid itu berjaya menjadi salah sebuah pasukan pemenang mingguan bagi kejohanan Liga Fantasi Kosmo! 2022/23.
Percaturan menggunakan penyerang Manchester City, Erling Haaland sebagai kapten turut membuahkan hasil selepas pemain antarabangsa Norway itu meledak dua gol ketika menewaskan Leeds United 3-1.
“Alhamdulillah dapat menjadi salah seorang pemenang mingguan Liga Fantasi Kosmo! kerana saya langsung tidak letakkan sasaran memandangkan mahu memburu kedudukan terbaik pada penghujung musim nanti.
“Sudah tentu harapan saya selepas ini adalah untuk terus memperbaiki kedudukan dalam liga. Sekiranya ada rezeki, saya mahu menang lagi tetapi seperti saya cakap, sasaran utama adalah kedudukan hujung musim,” kata Hasrimie.
HASRIMIE ABDUL HAMID
Expensive Chicken mahu kekal momentum
SELEPAS merangkul kemenangan sulung bagi aksi mingguan Liga Fantasi Kosmo! 2022/23, Expensive Chicken berharap dapat mengekalkan momentum tersebut menjelang perlawanan-perlawanan akan datang.
Meskipun membuat pemilihan pasukan secara rawak bagi perlawanan minggu ke-17, namun percaturan skuad kendalian Mohamad Fauzan itu nyata membuahkan hasil apabila menjadi salah seorang pemenang mingguan.
Mata tinggi yang diberikan kapten, Erling Haaland sedikit sebanyak membantu pasukan tersebut menjadi pemenang minggu ke-17, namun Fauzan menjelaskan, pemilihan kapten mungkin berubah berdasarkan situasi.
“Secara jujur, selepas Piala Dunia saya hanya buat pemilihan secara rawak kerana mahu lihat pemain mana yang tidak cedera. Mungkin ini rezeki saya untuk menang, lebih-lebih lagi ini adalah musim pertama dalam Liga Fantasi Kosmo!.
“Memandangkan pasukan sekarang sudah ada momentum, saya harap ia akan terus membuahkan hasil selepas ini. Bagaimanapun, pemilihan kapten mungkin bertukar nanti kerana City dijangka berdepan jadual padat,” katanya.
MOHAMAD FAUZAN
EA FC teruja menang kali pertama
KEPERCAYAAN penuh terhadap ketajaman penyerang sensasi Manchester City, Erling Haaland memberi tuah kepada pasukan EA FC untuk ‘sangkut’ dinobatkan antara Top 5 pemenang Liga Fantasi Kosmo! pada minggu ke-17 (GW17).
EA FC yang dikendalikan Ezra Azrin mengakui sangat gembira apabila penantian selama hampir 17 minggu membuahkan hasil kerana meletakkan harapan tinggi pada penyertaan Liga Fantasi Kosmo! musim ini.
“Secara jujur, saya tidak sangka dapat mengutip mata tertinggi pada kempen minggu ini tetapi inilah rezeki selepas melihat semua pemain dalam pasukan agak menjadi.
“Tiada rahsia kerana pemain-pemain yang saya ada turut dimiliki oleh pasukan lain seperti Haaland. Namun, saya buat kelainan sikit dengan menyenaraikan penjaga gol, Kepa Arrizabalaga dan pemain Manchester United, Marcus Rashford.
“Terima kasih Kosmo! kerana meneruskan penganjuran liga yang kompetitif kerana ia memberi ruang dan peluang buat peminat EPL melakukan percaturan terbaik setiap minggu dengan hadiah yang lumayan,” kata peminat pasukan Chelsea ini.
EZRA AZRIN


Suami berjaya tukar kucing isteri tanpa pengetahuan selama 6 tahun
Oleh KOSMO!

31 Disember 2022, 8:00 pm
LONDON – Seorang lelaki dihantui rasa bersalah kerana menukar kucing isterinya yang agresif dengan seekor kucing serupa yang lebih jinak, lapor akhbar Mirror UK semalam.
Dalam satu hantaran di laman perkongsian Reddit, lelaki itu memberitahu bahawa kucing isterinya sentiasa mendesis dan mencakar lengannya.
Pada suatu hari, dia memutuskan untuk menukar kucing itu dengan seekor kucing hitam lain.
“Dia (isteri) mempunyai seekor kucing yang terlalu agresif. Ia mencakar dan mendesis pada semua orang, selain tidak menggunakan kotak untuk membuang najis.
“Isteri saya bertegas dia boleh membuatkan ia berkelakuan baik,” katanya.
Dia menukar kucing itu ketika isterinya pergi ke luar bandar untuk melawat keluarganya.

“Keesokan paginya, saya pergi ke tempat perlindungan haiwan tempatan. Saya menemui seekor kucing serupa yang sudah terlatih dan menyesuaikan diri dengan orang ramai, tetapi agak gelisah.
“Secara keseluruhannya, ia jauh lebih mesra dan berkelakuan lebih baik, dan sifat gelisah akan membantu ia menyerupai kucing asal,” tambahnya.
Dia kemudian menunggu isterinya pulang ke rumah dan berharap dia tidak akan menyedari bahawa mereka memelihara kucing yang berbeza.
“Sudah enam tahun sejak kejadian itu. Kami masih mempunyai kucing yang ditukar. Ia menyahut apabila kami memanggil nama kucing asal. Isteri saya tidak tahu apa-apa,” katanya lagi. – Agensi


Lelaki Korea Selatan menjadi semakin gemuk
Oleh KOSMO!

31 Disember 2022, 7:00 pm
SEOUL –  Lelaki Korea Selatan menjadi lebih obes sejak 13 tahun lalu kerana minum minuman keras dan kurang bersenam, demikian menurut laporan kerajaan semalam seperti yang dilaporkan oleh portal berita The Korean Times.
Peratusan lelaki berumur 19 tahun ke atas yang mempunyai indeks jisim badan (BMI) 25 kilogram (kg) bagi setiap meter persegi atau lebih, mencapai 44.8 peratus pada 2021.
Angka itu meningkat daripada 35.9 peratus pada tahun 2008, kata laporan yang disusun oleh Agensi Kawalan dan Pencegahan Penyakit Korea (KDCA).
Lelaki dewasa khususnya yang mempunyai BMI 30kg bagi setiap meter persegi menyumbang sebanyak 7.6 peratus daripada semua lelaki di Korea Selatan pada tahun lepas, meningkat daripada 4.1 peratus pada 2008.
Ukuran BMI ialah indeks berat dan tinggi yang pada kebiasaannya digunakan untuk mengklasifikasikan seseorang dewasa itu mempunyai berat badan berlebihan dan obes.
Korea Selatan mentakrifkan BMI yang lebih besar daripada atau sama dengan 25kg bagi setiap meter persegi sebagai obes dan BMI 30kg bagi setiap meter persegi ke atas sebagai obesiti tahap kedua.

Kadar obesiti bagi wanita juga meningkat kepada 29.5 peratus daripada 26.4 peratus dalam tempoh yang dinyatakan itu.
Laporan KDCA berkata, lebih ramai lelaki berpendidikan, kebanyakannya adalah pekerja kolar putih menunjukkan kadar obesiti yang lebih tinggi di semua peringkat umur manakala minuman keras dan kurang aktiviti fizikal merupakan faktor utama berat badan berlebihan serta mengalami obesiti. – Agensi


Rita Rudaini kekal percaya cengkih tingkat sistem imun
Oleh HANISAH SELAMAT

31 Disember 2022, 5:56 pm
PETALING JAYA – Pelakon Rita Rudaini berpegang teguh dengan prinsip enggan mengambil dos penggalak vaksin Covid-19 biarpun pertambahan kes baharu di negara China dikatakan memberi kesan kepada masyarakat dunia.
Katanya, kerajaan patut menutup pintu masuk negara daripada pelancong republik tersebut sebagai langkah berjaga-jaga, bukan mencadangkan pemberian vaksin lagi.
“Tak habis-habis cucuk (suntikan). Itu saja yang kamu semua boleh fikir. Cucuk nombor satu tak jalan, lepas itu nombor dua tak cukup juga. Bubuh sedas booster (penggalak) pun tak cukup lagi?.
“Kalau betul risau pasal rakyat, tutup saja pintu ke Malaysia. Kalut suruh orang cucuk lagi buat apa. Virus nun jauh di China, kenapa gigih cucuk orang di sini. Tutup ‘gate’ saja,” luahnya menerusi Instagram Story.
Menerusi hantaran sama, ibu kepada dua cahaya mata itu menyarankan kerajaan mendidik rakyat supaya mengamalkan pengambilan makanan tambahan bagi meningkatkan sistem imun badan.
Malah Rita turut menyatakan berbesar hati berkongsi petua menggunakan bahan alami biarpun sebelum ini ramai memanggilnya dengan pelbagai gelaran.

“Didik orang ramai amalkan suplemen atau pemakanan yang tingkatkan sistem imun. Susah sangat ke? Dulu kalian gelakkan saya dengan gelaran Miss Cengkih.
“Ini saya baik hati lagi nak bagi petua air rebusan cengkih. Alhamdulillah Miss Cengkih ini tak pernah lagi demam atau selsema dalam tempoh tiga tahun,” katanya lagi.
Terbaru, Itali melaksanakan ujian saringan Covid-19 terhadap semua pelancong dari China, selepas hampir separuh daripada penumpang dua pesawat yang mendarat di Milan positif wabak berkenaan.
Sebelum ini pelakon drama Kutub Utara Kutub Selatan itu lantang menyuarakan pandangan mengenai vaksin Covid-19, selain memilih sebagai ‘pro-safe’ selain secara terangan menolak pengambilan vaksin.
Malah dia yang memaklumkan rela dikecam berikutan perkongsian terbaru itu juga mengakui mengetahui selama ini netizen mengecopnya sebagai Ratu Anti Vaksin.- KOSMO! ONLINE


Isteri sakit hati dituduh curang bunuh suami ketika tidur
Oleh KOSMO!

31 Disember 2022, 7:30 pm
JAKARTA – Seorang wanita di Kalimantan Timur, Indonesia didakwa menjadi suspek kepada kes pembunuhan suaminya yang ditemui maut kelmarin, lapor laman berita Merdeka hari ini.
Wanita bernama SA, 50, itu tinggal bersama suaminya, Nafiah, 52, di Loa Buah, bandar Samarinda.
“Mereka hanya tinggal berdua di rumah itu dan menyewa kira-kira 2 tahun. Anak-anak tinggal di tempat lain kerana sudah berkahwin,” kata seorang jiran yang bernama Yayuk, 42.
Menurut Yayuk, penduduk kampung sering menggelar SA sebagai ayam acil (bahasa tempatan bermaksud makcik) kerana suaminya mempunyai hobi menternak ayam.
“Pada pukul 2 pagi (waktu tempatan) ketika saya sedang tidur, penduduk mendengar bunyi bising. Saya terkejut apabila mendapat tahu Nafiah meninggal dunia,” katanya lagi.
Seorang pegawai Forum Kerjasama Polis dan Masyarakat (FKPM) Loa Buah, Justan berkata, dia telah menyarankan ketua kampung untuk meredakan pertengkaran suami isteri itu.

Bagaimanapun, keadaan berubah apabila mereka menerima berita Nafian telah meninggal dunia 10 minit kemudian.
Menurut Justan, si isteri mengaku telah mendera suaminya sehingga mati menggunakan alu daripada kayu ulin ketika mangsa sedang tidur.
SA kemudian ditahan polis yang turut membawa bahan bukti termasuk alu, bantal berlumuran darah dan tilam serta kain sarung.
“Pada pukul 2 pagi, mangsa mengejutkan isterinya dan berang selepas menuduh wanita itu menjalinkan hubungan dengan lelaki lain dan mengugut mahu membunuhnya.
“Oleh kerana sakit hati, dia mengambil alu dan memukul mangsa yang sedang tidur,” kata Ketua Polis Samarinda, Ary Fadli.
SA memukul suaminya lebih 10 kali, manakala terdapat kesan lebam di muka dan kepala mangsa. Suspek mengaku melakukan perbuatan itu ketika di luar kawalan. – Agensi


Maybank nafi data pelanggan bocor
Oleh KOSMO!

31 Disember 2022, 7:03 pm
PETALING JAYA – Malayan Banking Bhd. (Maybank) menafikan dakwaan berlaku kebocoran data maklumat pelanggan bank tersebut.
Maybank dalam satu kenyataan media malah memberi jaminan bahawa data pelanggan mereka adalah selamat dan dilindungi.
“Kesimpulan penyiasatan terhadap dakwaan pihak ketiga mengenai kebocoran data pelanggan, Maybank boleh mengesahkan bahawa dakwaan ini adalah palsu.
“(Kami) akan terus mengutamakan langkah keselamatan siber kerana perlindungan data pelanggan adalah amat penting kepada pihak bank,” kata kenyataan itu hari ini.
Sebelum ini terdapat dakwaan maklumat pelanggan Maybank antara 13 juta data pengguna yang dibocorkan di sebuah laman web dikenali sebagai ‘dark web’.
Maklumat yang didakwa bocor membabitkan nama penuh pengguna, tarikh lahir, alamat serta nombor kad pengenalan.

Sehubungan itu, Menteri Komunikasi dan Digital, Fahmi Fadzil meminta Cybersecurity Malaysia (CSM) dan Jabatan Perlindungan Data Peribadi (JPDP) menjalankan siasatan berkait dakwaan terbabit.
Semalam, Fahmi namun memaklumkan sesetengah maklumat Maybank yang didakwa bocor dan dipaparkan dalam laman web itu didapati tidak wujud. – KOSMO! ONLINE


Anak perempuan dijel 20 tahun kerana curi duit ibu lebih RM4 juta
Oleh KOSMO!

31 Disember 2022, 8:30 pm
BANGKOK – Ungkapan di mana ada keluarga di situ ada kasih sayang mungkin tidak berlaku di Bangkok selepas seorang anak perempuan melarikan wang lebih 250 juta baht (RM4,860,957) milik ibunya, lapor portal berita Thaiger semalam.
Kelmarin, Mahkamah Jenayah Phra Khanong menjatuhkan hukuman penjara 20 tahun terhadap Mawadee Sriwirat kerana memalsukan dokumen untuk mencuri lebih 250 juta baht daripada ibunya, Huay Sriwirat.
Wanita berusia 56 tahun itu mencuri wang ibunya yang berumur 85 tahun semasa dia terlantar sakit, lapor portal berita Bangkok Post.
Mahkamah turut memerintahkan Mawadee memulangkan semula wang sebanyak 123 juta baht (RM2,391,591) kepada ibunya.
Huay memfailkan saman terhadap anaknya dan empat pekerja Bank Kasikorn kerana mencuri dan pemalsuan dokumen sehingga menyebabkan kerugian lebih 250 juta baht pada tahun 2019.
Peguam ibu itu, Jatuporn Chanasit memberitahu mahkamah bahawa kebenaran untuk mengeluarkan wang daripada  akaun bank berkenaan memerlukan tandatangan ibunya.

Pada tahun 2014, Mawadee didakwa bersubahat dengan pekerja Bank Kasikorn untuk menukar proses kepada cap jari manakala Huay dimasukkan ke hospital dengan penyakit arteri koronari.
Mereka kemudian mengeluarkan kira-kira 253 juta baht (RM4,919,289) daripada dua akaun bank milik Huay di dua cawangan di Sukhumvit 101 dan Jalan Srinakarin.
Mawadee didapati bersalah di atas 84 pertuduhan pemalsuan, menggunakan dokumen palsu dan mencuri sebelum dijatuhkan hukuman penjara 20 tahun kepada wanita itu dengan perintah untuk memulangkan 123 juta baht.
Daripada empat pekerja bank yang terlibat dalam konspirasi itu, seorang dikenakan hukuman penjara dua tahun manakala yang lain dibebaskan.
Huay memfailkan satu lagi saman sivil di Mahkamah Sivil Phra Khanong terhadap anak perempuannya, Kasikorn Bank dan empat pekerja, menuntut pampasan 350 juta baht (RM6,805,340) dengan kes itu sedang dibincangkan di mahkamah. – Agensi


Amaran ribut petir, hujan lebat di tiga negeri
Oleh KOSMO!

31 Disember 2022, 6:15 pm
PETALING JAYA – Jabatan Meteorologi Malaysia (MetMalaysia) mengeluarkan amaran hujan lebat dan ribut petir di tiga negeri sehingga pukul 8 malam ini.
MetMalaysia dalam kenyataannya berkata, cuaca buruk tersebut diramal melibatkan Selangor, Negeri Sembilan dan Melaka.
“Hujan lebat dan angin kencang dijangka berlaku di Selangor iaitu di daerah Hulu Langat, manakala di Negeri Sembilan kawasan terlibat adalah Seremban, Port Dickson, Rembau dan Tampin.
“Sementara di Melaka cuaca buruk sama dijangka melibatkan keseluruhan kawasan,” kata MetMalaysia.
Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam. – KOSMO! ONLINE


Lelaki menyesal cacah tatu Messi pada dahi
Oleh KOSMO!

31 Disember 2022, 6:30 pm
BOGOTA – Seorang peminat Lionel Messi mendakwa bahawa dia kini menyesal setelah mencacah tatu nama bintang bola sepak Argentina itu susulan kemenangan pasukan tersebut dalam Piala Dunia 2022, lapor portal berita MailOnline semalam.
Pesohor media sosial Columbia, Mike Jambs melakar perkataan Messi di dahinya dan tiga bintang di salah satu pipinya untuk setiap kemenangan Argentina dalam Piala Dunia.
Selain itu, perkataan D10S dilakar di pipi lain yang merupakan gabungan perkataan Sepanyol untuk Tuhan dan nombor terkenal Messi, 10.
Jambs pada awalnya mempertahankan keputusannya ketika dikritik ramai orang selepas memut naik rakaman tatu pelik itu di laman Instagram.
“Saya tidak membahayakan sesiapa, saya tidak melakukan apa-apa yang menyalahi undang-undang,” katanya.
Bagaimanapun semalam, dia akhirnya berharap untuk memutarkan masa ke belakang.

“Saya menyesal telah mencacah tatu kerana daripada membawa perkara positif, ia sebaliknya membawa banyak perkara negatif, baik secara peribadi mahupun ke atas keluarga,” jelas Jambs.
Pelukis-pelukis tatu telah dibanjiri dengan permintaan ramai peminat untuk mengabadikan penghormatan kepada Messi selepas kemenangan Argentina dalam Piala Dunia Qatar. – Agensi


Ikan lumba-lumba terdampar di pantai Mersing
Oleh MASTURAH SURADI

31 Disember 2022, 6:50 pm
MERSING – Seekor ikan lumba-lumba ditemui terdampar di Pantai Air Papan dekat sini kira-kira pukul 8.45 pagi tadi.
Pegawai Pertahanan Awam (APM) Daerah Mersing, Kapten (PA) Nurnajibah Abdullah berkata, ikan itu ditemui Petugas Menara Penyelamat Pantai APM ketika meletakkan bendera amaran di pantai terbabit.
Katanya, ikan seberat kira-kira 35 kilogram itu didapati mengalami kecederaan pada bahagian ekor.

“Petugas Menara Penyelamat Pantai APM telah menemui seekor ikan lumba-lumba di pesisir pantai ketika meletakkan bendera amaran iaitu kira-kira 800 meter dari menara.
“Petugas cuba melepaskan ikan lumba-lumba tersebut, tetapi gagal berikutan air pasang dan ombak kuat. Ekoran itu pihak APM Mersing telah menghubungi Pejabat Perikanan untuk tindakan selanjutnya.
“Pihak Pejabat Perikanan kemudian telah hadir ke lokasi dan mengambil ikan lumba-lumba tersebut dan melepaskannya di Teluk Buih, Mersing,” katanya hari ini.

Katanya ketika kejadian keadaan cuaca cerah dan kawasan berkenaan sememangnya laluan ikan lumba-lumba. – KOSMO! ONLINE


Alhamdulillah, jangan lupa ‘naik’ mahkamah bulan depan – Adam Shahz
Oleh HANISAH SELAMAT

31 Disember 2022, 6:04 pm
PETALING JAYA – “Alhamdulillah atas pernikahan, cuma jangan lupa tarikh ‘naik’ mahkamah pada 26 Januari depan”.
Demikian maklum balas pelakon Adam Shahz kepada Kosmo! Online berhubung pernikahan bekas isterinya, Fatin Afeefa dengan jutawan pelaburan berusia 30-an, Aliff Awang, malam tadi.
Ditanya tentang perasaannya, bintang Juvana itu menegaskan lebih selesa memberi fokus terhadap perkembangan anak tunggalnya, perempuan, Ivy Herra Sophia, 7, berbanding perkara lain.
“Saya enggan ulas apa-apa sebab kami tiada kaitan lagi, cuma apa pun saya sudah bersedia ke mahkamah bagi kes hak penjagaan Ivy selepas dua bulan tidak dapat berjumpanya.
“Saya bukan mahu berebut anak, hanya berharap jangan diputuskan silaturahim antara bapa dengan anak selain memberikan saya peluang bertemu Ivy.
“Ini pun baharu perbicaraan kali pertama. Jadi, kita buka buku baharu, tetapi yang pasti saya akan tetap berjuang. Biar apa pun, saya akur kepada keputusan mahkamah,” ulasnya lagi.

Mengulas mengenai komen ‘pedas’ segelintir individu dalam laman sosial, Adam yang kini bercuti bersama keluarga di Thailand memberi amaran akan mengambil tindakan undang-undang kepada mana-mana pihak yang melemparkan tohmahan terhadapnya .
Katanya, fitnah yang mendakwa perkahwinan Fatin membuatkan dirinya makan hati sengaja dibangkitkan golongan tertentu bagi memanaskan keadaan.
“Saya pun baru tahu nama saya sekali lagi dikuis dalam ruangan komen laman sosial dengan ada yang secara terang-terangan meninggalkan pelbagai tuduhan.
“Padahal saya kini bercuti bersama keluarga di Haadyai, Thailand sejak Khamis lalu, sekali gus tiada kaitan dengan mana-mana peristiwa.
“Nampaknya mereka semakin melampau dan jangan ingat peguam saya tak bertindak sebab ada penfitnah sebelum ini sudah terima notis tuntutan,” luahnya.
Bagi Adam atau nama sebenar Nor Shah Azli Abdol Ghani, 41, rangkaian komen yang konon menebak penerimaan buruknya berdepan berita membabitkan bekas isteri nyata sengaja mencetuskan prasangka buruk.
Sebelum ini perkahwinan Adam dan Fatin yang berlangsung pada 21 Disember 2013 hanya mampu bertahan selama empat tahun sebelum mereka bercerai sekitar Mei 2017.
Hasil perkahwinan itu mereka dikurniakan Ivy Herra Sophia, manakala sebelum berkahwin dengan Adam, Fatin juga mempunyai seorang cahaya mata lelaki, Adam Aisy Arrian, 10. – KOSMO! ONLINE


Ahli akademik tidak semestinya sesuai jadi Menteri KPM, KPT – Mohd. Puad
Oleh HARRITH HISHAM

31 Disember 2022, 3:31 pm
PETALING JAYA – Ahli Majlis Kerja Tertinggi (UMNO) Datuk Mohd. Puad Zarkashi menegaskan bahawa mempunyai latar belakang akademik tidak semestinya sesuai untuk memimpin Kementerian Pendidikan (KPM) dan Kementerian pendidikan Tinggi (KPT).
Beliau berkata, sebaliknya apa yang penting adalah idea dan komitmen selain pemimpin itu perlu berjiwa rakyat.
“Tidak semestinya orang akademik paling sesuai menerajui KPT atau KPM. Kalau tidak ada ‘political will’ (iltizam) pun tak guna juga. Yang penting idea dan komitmen.
“Ada orang bukan (ahli) politik tetapi bila jadi Menteri, dia lagi kuat main politik. Lebih parah bila tidak berjiwa rakyat,” katanya dalam hantaran di Facebook hari ini.
Beliau berkata demikian sebagai mengulas kenyataan bekas Menteri Pendidikan, Maszlee Malik baru-baru ini yang menggesa supaya ahli politik tidak dilantik sebagai Menteri KPM atau KPT selepas Pilihan Raya Umum ke-16.
Mengulas lanjut, Mohd. Puad turut mengkritik Maszlee berhubung isu sekolah pedalaman ketika beliau menerajui KPM.

Katanya, jumlah sekolah pedalaman di dalam negara masih tinggi meskipun kerajaan sudah melancarkan pelan transformasi pendidikan di Paitan Sabah sejak 2013 lalu.
“Namun, perkara ini kurang diberi perhatian oleh Maszlee ketika dia menjadi Menteri KPM. Tidak nampak Maszlee sampai ke sekolah pedalaman,” ujarnya.
Justeru, tambahnya, peruntukan lebih besar perlu disalurkan untuk sekolah pedalaman khususnya di Sabah dan Sarawak menerusi Bajet 2023. – KOSMO! ONLINE


Dah nikah, jangan lupa ‘naik’ mahkamah bulan depan – Adam Shahz
Oleh HANISAH SELAMAT

31 Disember 2022, 5:45 pm
PETALING JAYA – “Alhamdulillah atas pernikahan, cuma jangan lupa tarikh ‘naik’ mahkamah pada 26 Januari depan”.
Demikian maklum balas pelakon Adam Shahz kepada Kosmo! Online berhubung pernikahan bekas isterinya, Fatin Afeefa dengan jutawan pelaburan berusia 30-an, Aliff Awang, malam semalam.
Bintang Juvana itu menegaskan, lebih selesa memberi fokus terhadap perkembangan anak tunggalnya, perempuan, Ivy Herra Sophia, 7, berbanding perkara lain.
“Saya enggan ulas apa-apa sebab kami tiada kaitan lagi, cuma apa pun saya sudah bersedia ke mahkamah bagi kes hak penjagaan Ivy selepas dua bulan tidak dapat berjumpanya.
“Saya bukan mahu berebut anak, hanya berharap jangan diputuskan silaturahim antara bapa dengan anak selain memberikan saya peluang bertemu Ivy.
“Ini pun baharu perbicaraan kali pertama. Jadi, kita buka buku baharu, tetapi yang pasti saya akan tetap berjuang. Biar apa pun, saya akur kepada keputusan mahkamah,” ulasnya lagi.

Mengulas mengenai komen ‘pedas’ segelintir individu dalam laman sosial, Adam yang kini bercuti bersama keluarga di Thailand memberi amaran akan mengambil tindakan undang-undang kepada mereka yang melemparkan tohmahan terhadapnya .
Katanya, fitnah yang mendakwa perkahwinan tersebut mengakibatkannya meroyan sengaja dibangkitkan golongan tertentu bagi memanaskan keadaan.
“Saya pun baru tahu nama saya sekali lagi dikuis di ruangan komen laman sosial dengan ada yang secara terang-terangan meninggalkan pelbagai tuduhan.
“Padahal saya kini bercuti bersama keluarga di Haadyai, Thailand sejak Khamis lalu, sekaligus tiada kaitan dengan mana-mana peristiwa.
“Nampaknya mereka semakin melampau dan jangan ingat peguam saya tak bertindak sebab ada penfitnah sebelum ini sudah terima notis tuntutan,” luahnya.
Bagi Adam atau nama sebenar Nor Shah Azli Abdol Ghani, 41, rangkaian komen yang konon menebak penerimaan buruknya berdepan berita membabitkan bekas isteri nyata sengaja mencetuskan prasangka buruk.
Sebelum ini perkahwinan Adam dan Fatin yang berlangsung pada 21 Disember 2013 hanya mampu bertahan selama empat tahun sebelum mereka bercerai sekitar Mei 2017.
Hasil perkahwinan itu mereka dikurniakan Ivy Herra Sophia, manakala sebelum berkahwin dengan Adam, Fatin juga mempunyai seorang cahaya mata lelaki, Adam Aisy Arrian, 10. – KOSMO! ONLINE


Rekreasi, mandi-manda dilarang di hutan Selangor
Oleh ISKANDAR SHAH MOHAMED

31 Disember 2022, 3:41 pm
SHAH ALAM – Sebarang aktiviti rekreasi termasuk mandi-manda dan perkhemahan di kawasan hutan dan Taman Eko Rimba di Selangor dilarang sama sekali buat sementara waktu.
Larangan itu susulan arahan penutupan semua tempat perkelahan dan perkhemahan dikeluarkan Pejabat Setiausaha Kerajaan Selangor pada 17 Disember lalu akibat cuaca buruk dan musim tengkujuh.
Pengarah Jabatan Perhutanan Negeri Selangor (JPNS), Datuk Ahmad Fadzil Abdul Majid berkata, Notis Arahan Penutupan Operasi di semua kawasan hutan rekreasi di bawah pengurusan pihaknya turut dikeluarkan.
Kata beliau, notis sejak Oktober lalu itu masih berkuatkuasa sehingga ke suatu tempoh yang akan dimaklumkan kelak.
“Langkah itu selaras Seksyen 47, Enakmen (Pemakaian) Akta Perhutanan Negeri Selangor 1985 (Pindaan 2018) iaitu mengenai larangan individu memasuki hutan simpan kekal tanpa permit sah.
“Jika sabiit kesalahan boleh didenda tidak lebihi RM30,000 atau penjara sehingga lima tahun atau kedua-duanya sekali,” katanya dalam kenyataan hari ini.

Tambah Ahmad Fadzil, orang ramai boleh menghubungi JPNS untuk sebarang urusan dan pertanyaan lanjut mengenai perkara itu. -KOSMO!ONLINE


Suami, isteri kumpul RM27,700 dalam tabung tin sepanjang 2022
Oleh KOSMO!

31 Disember 2022, 3:08 pm
PETALING JAYA – Banyak kisah kejayaan individu berjaya menabung dengan jumlah yang agak besar, dikongsikan di media sosial.
Antaranya pengguna Facebook, Noir Ida Johnny yang berjaya mengumpul wang berjumlah RM27,700 sepanjang tahun 2022, hasil menabung bersama suami.
“Miss Kitty bersama suami menabung duit RM20, RM50 dan RM100 selama satu tahun 2022. Kumpul duit ini sebanyak Rm27,700 untuk dua tin tabung. Tahun depan kita sambung lagi menabung,” katanya pada kapsyen hantarannya itu.
Rata-rata netizen turut berkongsi rasa teruja di atas kejayaannya itu sekali gus turut mengajak pasangan masing-masing untuk melakukan perkara sama sempena tahun baru 2023.
“Salahuddin Zakaria kita dua kena buat macam ni,” kata Aisyah Abdullah.
“Shidi Haiqal boleh buat macam ni mula 1 Januari 2023. Tak apa bagi ja tunai setiap hari, sayang tolong simpan,” seloroh DQ Aiyeen pula.

“RM76 satu hari, RM532 seminggu, RM2128 sebulan itu pun baru RM25,536. Bersemangat semua,” seorang lagi netizen yang cuba membuat kira-kira.
Hantaran Noir Ida itu mendapat perhatian padu netizen setelah menerima 1,800 perkongsian dengan 492 komen sejak dikongsikan semalam. – KOSMO! ONLINE


Bas bawa 31 penumpang terbalik akibat hilang kawalan
Oleh AZMI NORDIN

31 Disember 2022, 3:25 pm
GOMBAK – Hilang kawalan dipercayai punca sebuah bas ekspres yang membawa 31 penumpang termasuk pemandu terbabas lalu terbalik ke kiri dalam kejadian di kilometer 433, Lebuh Raya Utara Selatan, di sini, awal pagi tadi.
Ketua Polis Daerah Gombak, Asisten Komisioner Zainal Mohamed Mohamed berkata, kemalangan berhubung bas ekspres tersebut diterima pihaknya sekitar pukul 1.40 pagi.
“Hasil siasatan kami mendapati bas yang dipandu lelaki tempatan berusia 45 tahun itu membawa 30 penumpang dan dalam perjalanan dari Pulau Pinang menuju ke Terminal Bersepadu Selatan(TBS), Kuala Lumpur.
“Setibanya di lokasi kejadian, bas yang dipandu dilorong paling kiri secara tiba-tiba telah hilang kawalan lalu terbabas ke longkang di sebelah kiri jalan dan seterusnya terbalik ke kiri,” katanya dalam kenyataan hari ini.
Menurut Zainal, akibat daripada kemalangan tersebut, dua penumpang telah dibawa ambulan ke Hospital Sungai Buloh untuk menerima rawatan di Zon Hijau.
“Seorang wanita warga Thailand berusia 64 tahun dan seorang kanak-kanak perempuan warga Indonesia berusia 10 tahun dirawat di Hospital Sungai Buloh kerana mengalami kecederaan ringan.

“Tiada sebarang kecederaan parah direkodkan dan penumpang yang lain telah dibawa ke TBS menaiki bas dari syarikat yang sama sejurus dipastikan semua dalam keadaan sihat tanpa sebarang kecederaan,” katanya.
Pagi tadi, Kosmo! melaporkan , 30 penumpang bas ekspres berdepan detik cemas selepas kenderaan mereka terbabas lalu terbalik berhampiran Plaza Tol Rawang arah selatan, Rawang, di sini, awal pagi tadi.
Kejadian tersebut turut mengakibatkan penumpang seorang wanita warga emas Thailand berusia 65 tahun cedera di kepala dan seorang kanak-kanak perempuan warga Indonesia cedera bahagian kaki kanan.
Bas tersebut membawa 16 lelaki, 12 wanita dan dua kanak-kanak perempuan ketika kejadian berlaku – KOSMO! ONLINE


Agong, Raja Permaisuri zahir ucapan Tahun Baharu 2023
Oleh HARRITH HISHAM

31 Disember 2022, 4:40 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah menzahirkan ucapan sempena Tahun Baharu 2023.
Ucapan itu dizahirkan menerusi satu poster yang dimuat naik di Facebook rasmi Istana Negara hari ini.
Baginda berdua bertitah semoga seluruh rakyat dan negara dilimpahi keberkatan, kesejahteraan dan kemakmuran serta dilindungi daripada sebarang bentuk bencana dan musibah.
“Semoga juga dikurniakan keafiatan, perpaduan dan keharmonian yang berkekalan,” titah baginda. – KOSMO! ONLINE


Jari hampir putus diserang babi tunggal
Oleh NIK NUR IZZATUL HAZWANI NIK ADNAN

31 Disember 2022, 4:58 pm
KEMAMAN – Seorang lelaki warga emas hampir putus jari telunjuk kanan akibat digigit dan disondol seekor babi tunggal di kawasan rumahnya di Taman Desa Darul Iman, Bukit Kuang di sini semalam.
Dalam kejadian kira-kira pukul 10 pagi itu, mangsa, Azmat Ibrahim, 63, diserang haiwan liar tersebut sewaktu memetik buah belimbing buluh di belakang rumahnya.
“Sebelum keluar rumah memang saya waspada kerana persekitaran rumah memang sering dicerobohi babi hutan dan tunggal.
“Pada mulanya tiada kelibat haiwan liar itu kelihatan, namun tiba-tiba seekor babi tunggal menyondol bahagian kaki membuar saya terjatuh,” katanya ketika ditemui di rumahnya di Taman Desa Darul Iman, Bukit Kuang di sini hari ini.
Azmat berkata, dia cuba bangun namun haiwan itu semakin agresif menggigit jari telunjuk tangan kanannya sehingga hampir putus.
Ceritanya, dalam keadaan cemas itu, dia menggagahkan diri mengambil penyodok sampah yang kemudiannya digunakan untuk memukul belakang babi tunggal terbabit.

“Beberapa ahli keluarga yang terdengar jeritan saya cuba membantu namun turut diserang haiwan liar terbabit.
“Mujur salah seorang anak saya melempar mercun ke arah babi tunggal tersebut membuatkan haiwan itu lari,” katanya
Azmat berkata, dia segera dikejarkan ke sebuah klinik berhampiran sebelum dirujuk ke Hospital Kemaman di sini untuk rawatan lanjut.
Bapa kepada tujuh anak itu berkata, jari telunjuk yang digigit babi tunggal itu menerima 15 jahitan selain mengalami bengkak beberapa anggota badanakibat bergelut dengan haiwan terbabit. – KOSMO! ONLINE


KPKT bincang masalah projek ‘sakit’, tidak terjual di Johor
Oleh MOHAMAD FAIZAL HASHIM

31 Disember 2022, 3:50 pm
JOHOR BAHRU – Kementerian Pembangunan Kerajaan Tempatan (KPKT) akan mengadakan perbincangan dengan Exco Kerajaan Negeri Johor bagi membincangkan secara terperinci mengenai isu projek sakit serta rumah tidak terjual di negeri ini.
Timbalan Menterinya, Akmal Nasrullah Mohd. Nasir berkata, perkara tersebut turut dibincangkan di hadapan Perdana Menteri, Datuk Seri Anwar Ibrahim ketika mengadakan lawatan rasminya ke Johor semalam.
Beliau berkata, pihaknya akan mengadakan perbincangan dengan Pengerusi Jawatankuasa Perumahan dan Kerajaan Tempatan negeri, Datuk Mohd. Jafni Md Shukor pada awal bulan depan di Putrajaya.
“Semalam ketika Perdana Menteri turun ke Johor, Menteri Besar (Datuk Onn Hafiz Ghazi) ada menyentuh isu ini dan meminta Mohd. Jafni untuk datang berbincang dengan KPKT mengenai isu projek sakit dan rumah tidak terjual ini.
“Bagi saya, ini peluang untuk mengurangkan bebanan isu perumahan di negeri ini dengan menyelaraskan kerjasama antara kerajaan Persekutuan dan kerajaan Negeri,” katanya.
Beliau berkata demikian kepada pemberita selepas program serahan bantuan bencana (banjir) di Balai, Raya Jalan Hujung di sini hari ini.

Pada awal bulan lalu, Mohd. Jafni dilaporkan berkata, terdapat sebanyak 17 projek sakit dan tujuh projek terbengkalai telah dikenal pasti oleh KPKT di negeri ini.
Katanya, kerajaan negeri sentiasa bekerjasama membantu memulihkan projek perumahan sakit serta bertindak sebagai pemudahcara membantu pelikuidasi dan kontraktor penyelamat untuk berhubung dengan pihak berkuasa tempatan (PBT), agensi teknikal serta pihak yang berkepentingan.
Mohd. Jafni yang juga Ahli Dewan Undangan Negeri (ADUN) Bukit Permai berkata, projek sakit yang bakal diselesaikan pada awal tahun hadapan melibatkan 625 unit di Taman Residensi Kota Tinggi yang dimajukan oleh pihak PR1MA.-KOSMO! ONLINE


Jemaah umrah Malaysia ‘serbu’ Restoran Felda D’saji di Mekah
Oleh AMREE AHMAD

31 Disember 2022, 5:01 pm
PUTRAJAYA – Setelah lebih dua tahun tidak beroperasi, pembukaan semula Restoran Felda D’saji di Mekah kelmarin ternyata disambut dengan penuh perasaan keterujaan.
Perkembangan tersebut disaksikan apabila ribuan jemaah umrah warga Malaysia tidak putus-putus datang bagi mengunjungi premis itu sejurus ia beroperasi kembali.
“Alhamdulillah, hari pertama pembukaan semula restoran,” kata laman sosial rasmi Felda di mana hantaran itu turut meraih lebih 1,300 tanda suka daripada netizen.
Hantaran berkenaan turut memuat naik beberapa gambar memaparkan suasana sibuk selain menunjukkan ramai pengunjung beratur panjang bagi membeli juadah di premis itu.
Rabu lalu, bekas Menteri di Jabatan Perdana Menteri (Hal Ehwal Agama), Datuk Zulkifli Mohamad al-Bakri melalui akaun sosialnya mengesahkan restoran itu dibuka kembali.
Restoran dimiliki oleh Felda Middle East Sdn. Bhd.(Felme) iaitu subsidiari agensi tanah persekutuan itu terkenal kerana ia satu-satunya menyajikan menu Malaysia di Mekah.

Kedudukan yang strategik di aras tiga Hotel al-Safwah Royale Orchid iaitu hanya 50 meter dari Masjidil Haram, menjadikan premis ini tumpuan utama jemaah dari Malaysia.
Felme yang mula beroperasi di Mekah pada 2008 menguruskan restoran itu yang dibuka 24 jam setiap hari sebelum menubuhkan pula Restoran Malaysia di Jeddah pada 2015.
Ia juga mewujudkan Unit Katering yang dikenali sebagai D’Saji Malaysian Kitchen di Batha Quraish, Mekah pada 2011 dengan peringkat awal membekalkan 400 sajian sehari.
Sebelum ini, operasi Restoran Felda D’saji terpaksa digantung pada Mac 2020 lalu apabila sempadan Arab Saudi ditutup kepada dunia luar susulan isu penularan wabak Covid-19. – KOSMO! ONLINE


LHDN perkenal ‘nombor bil’ sebagai rujukan pembayaran cukai
Oleh KOSMO!

31 Disember 2022, 4:46 pm
PETALING JAYA – Lembaga Hasil Dalam Negeri (LHDN) memaklumkan bermula esok, nombor bil akan digunakan sebagai rujukan mandatori bagi urusan pembayaran semua jenis cukai langsung kecuali bayaran potongan cukai bulanan (PCB) dan duti setem.
Menerusi satu kenyataan, LHDN berkata, maklumat berkenaan nombor bil boleh didapati melalui Portal MyTax di https://mytax.hasil.gov.my/.
Selain itu kata LHDN, nombor bil juga akan dinyatakan dalam notis taksiran atau anggaran dan surat-surat tuntutan bayaran yang dihantar oleh pihaknya kepada pembayar cukai.
“Bagi tujuan bayaran di kaunter dan bank-bank ejen, pembayar cukai perlu mencetak slip bayaran atau muat turun nombor bil yang diperlukan dengan mengimbas Kod QR yang dipaparkan pada slip bayaran berkenaan,” katanya dalam satu kenyataan di sini hari ini.
Mengulas lanjut LHDN berkata, semasa tempoh peralihan kepada penggunaan nombor bil ini, nombor pengenalan cukai (TIN) atau nombor rujukan cukai masih boleh digunakan dalam urusan pembayaran cukai langsung sehingga 30 Jun depan.
Ujar LHDN, sebarang maklumat dan pertanyaaan, orang ramai boleh melayari portal rasmi di https://www.hasil.gov.my/ atau menerusi Hasil Care Line di talian 03-8911 1000 / 603-8911 1100 (Luar Negara); HASiL Live Chat; dan borang maklum balas di portal rasmi https://maklumbalaspelanggan.hasil.gov.my/MaklumBalas/ms-my/. – KOSMO! ONLINE


ResQ Team bantu mangsa banjir di Pasir Mas, Rantau Panjang
Oleh LUQMAN RIDHWAN MOHAMED NOR

31 Disember 2022, 2:38 pm
TANJUNG MALIM – Prihatin dengan nasib yang menimpa penduduk di Pasir Mas dan Rantau Panjang, Kelantan akibat banjir, Universiti Pendidikan Sultan Idris (UPSI) menggerakkan sukarelawan ResQ Team untuk misi kemanusiaan di dua daerah negeri Pantai Timur tersebut kelmarin.
Menurut ketua misi, Timbalan Pengarah Pusat Transformasi Komuniti Universiti (UCTC) UPSI, Prof. Madya Dr. Muhammad Aqil Aryan Wong, matlamat misi pasca banjir kali ini bukan sahaja menyalur khidmat bantuan pembersihan yang terjejas akibat bencana alam tersebut, malah turut menyalurkan bantuan sumbangan berbentuk pakaian dan makanan kepada mangsa yang terkesan serta 30 keluarga pelajar UPSI di sekitar Kelantan dan Terengganu.
Katanya, misi kali ini melibatkan penyertaan seramai 72 sukarelawan membabitkan 16 kakitangan, 56 pelajar dari Majlis Anak Johor ([email protected]), sebuah lori, dua buah bas, sebuah van dan sebuah kenderaan pacuan empat roda serta pelbagai peralatan pembersihan digerakkan ke lokasi.
“Misi kali ini digerakkan bagi membantu mangsa banjir yang terkesan dengan mengagihkan keperluan asas kepada para penduduk di kawasan terjejas dengan membantu membantu membersihkan rumah mereka serta mengenal pasti keperluan lain.
“Bahkan dengan kehadiran para sukarelawan dari kalangan mahasiswa sekaligus menanam semangat kemasyarakatan sebagai menyokong aspirasi pendidikan negara,” katanya ketika sesi flag-off di Kampus Sultan Abdul Jalil Shah, UPSI di sini kelmarin.
Sementara itu, Timbalan Naib Canselor (Hal Ehwal Pelajar dan Alumni ), Profesor Dr. Norkhalid Salimin berharap usaha murni yang dijalankan itu dapat membantu meringankan beban mangsa yang terkesan.

Beliau juga turut mendoakan keberkatan dan keselamatan pergerakan sukarelawan dalam menjayakan misi ini.
Dalam pada itu Naib Canselor UPSI, Profesor Datuk Dr. Md. Amin Md. Taff menzahirkan rasa terima kasih atas keprihatinan dan semangat kesukarelawanan ResQ Team yang terus disemai dalam diri yang menjadi pembakar kepada mereka untuk terus membantu masyarakat dan secara tidak langsung mendekatkan warga universiti dengan masyarakat.
“UPSI sentiasa menghantar misi kemanusiaan atas dasar keprihatinan membantu mangsa banjir di seluruh negara dan sejak ResQ Team ditubuhkan lebih 40 misi bantuan dilaksanakan,” katanya. – KOSMO! ONLINE


‘Maggi’ air tangan pertama Fatin Afeefa buat suami
Oleh MOHD. HAIKAL ISA

31 Disember 2022, 2:48 pm
PETALING JAYA – Juadah pertama hasil air tangan pelakon Fatin Afeefa buat suami, Aliff Awang selepas bergelar suami isteri adalah mi segera atau maggi.
Perkara tersebut didedahkan Aliff atau lebih dikenali dengan nama Opai menerusi InstaStory miliknya.
“Alhamdulillah. Makanan pertama sebagai suami isteri maggi (mi segera).
“Orang kata, bukan nilai sesuatu barang yang membuat sesuatu perkara perlu dihargai tetapi ingatan itu,” ujar Aliff yang merupakan jutawan muda pelaburan online.
Malam tadi, Fatin atau nama sebenarnya, Fatin Nur Afifah Shamsudin bernikah dengan Aliff yang berusia lingkungan 30-an dalam sebuah majlis bertembat di Putra Glass Hall, Subang Jaya, Selangor.
Pasangan mempelai itu sah bergelar suami isteri sekira pukul 8.40 malam tadi.

Bulan lalu, Fatin, 28, sepertinya memberi bayangan sudah bergelar tunangan orang namun tiada perincian lanjut.
Fatin pernah berkahwin dengan pelakon Adam Shahz pada 21 Disember 2013 namun disahkan bercerai 30 Mei 2017.
Hasil perkahwinan terdahulu, pasangan itu dikurniakan seorang cahaya mata perempuan, Ivy Herra Sophia, 7.
Sebelum berkahwin dengan Adam, Fatin juga mempunyai seorang cahaya mata lelaki, Adam Aisy Arrian, 10. – KOSMO! ONLINE


Piala AFF: Stesen LRT Bukit Jalil dibuka sehingga 12.30 malam
Oleh HARRITH HISHAM

31 Disember 2022, 3:02 pm
PETALING JAYA – Operasi Stesen transit aliran ringan (LRT) Bukit Jalil akan dilanjutkan sehingga pukul 12.30 malam pada 3 Januari ini.
Lanjutan itu dibuat bagi memberikan kemudahan kepada rakyat Malaysia untuk menyaksikan perlawanan peringkat kumpulan Piala AFF antara pasukan Malaysia dan Singapura.
Rapid KL dalam kenyataan berkata, bagaimanapun, stesen-stesen lain akan ditutup seperti biasa, namun penumpang boleh meneruskan perjalanan ke laluan lain dan keluar di stesen masing-masing.
“Penumpang disaran menggunakan kad Touch ‘n Go (TnG) dan pastikan baki mencukupi untuk kelancaran perjalanan termasuk diwajibkan memakai pelitup muka,” katanya. – KOSMO! ONLINE


Kegagalan sistem perparitan punca banjir kilat berulang di Kok Lanas
Oleh ROSALWANI CHE SOH

31 Disember 2022, 2:47 pm
KOTA BHARU – Lebih 500 penduduk di Taman Wadi Iman, Kok Lanas di sini mendakwa pihak berkuasa tempatan (PBT) dan kerajaan negeri Kelantan gagal menyelenggara sistem perparitan dengan baik sehingga menyebabkan berlaku banjir kilat di kawasan berkenaan sejak empat tahun lalu.
Kebanyakan penduduk terpaksa berdepan masalah banjir kilat berulang setiap kali berlaku hujan lebat tidak berhenti dalam tempoh beberapa hari.
Muhammad Abdul Hakim Adnan, 27, berkata penduduk kesal dan kecewa apabila PBT di Kok Lanas dan kerajaan negeri gagal menyelesaikan masalah yang dialami rakyat.
Katanya, masalah terbabit pernah dirujuk kepada PBT, namun tiada penyelesaian sehingga kini.
“Bukan setakat itu, pihak kerajaan negeri dan wakilnya turut datang melihat keadaan taman ini dua tahun lalu. Mereka berjanji untuk menyelesaikan masalah terbabit, namun keadaan tidak berubah dan tetap sama.
“Taman Wadi Iman terjejas banjir kilat sebanyak dua kali pada tahun ini pada Mac lalu dan 18 Disember lalu yang melibatkan sebanyak 40 buah rumah terkesan,”katanya kepada pemberita selepas menyertai Piket Aman Desak Kerajaan Negeri Kelantan Atasi Banjit Kilat di Taman Wadi Iman di sini hari ini.

Seorang lagi penduduk, Mohd. Yusof Ahamad Fatani, 34, berkata, banjir luar jangka sering berlaku di kawasan itu yang turut memusnahkan harta benda penduduk.
Menurutnya, barangan rumah seperti peti sejuk, mesin basuh dan perabot rosak akibat musibah itu.
“Projek perumahan di sini telah diluluskan oleh pihak kerajaan negeri dan sepatutnya mereka lebih cakna terhadap masalah tersebut.
“Sejujurnya, ramai penduduk di sini termasuk saya mahu menjual semula rumah kami kerana tidak tahan dengan keadaan ini,” katanya.
Sementara itu, Nurul Aini Mat Said, 51, berkata, dia berharap kerajaan negeri dapat mengambil tindakan segera apabila 40 penduduk di sini mengalami kerugian hampir RM100,000 akibat kejadian banjir kilat di kawasan itu baru-baru ini.
Sementara itu, Timbalan Pengarah Jabatan Pengairan dan Saliran (JPS) Kelantan, Marinamarican Abdullah ketika dihubungi berkata, masalah yang dihadapi penduduk taman tersebut bakal diselesaikan selepas projek perparitan bagi mengelak banjir kilat akan dilaksanakan bermula tahun depan.
Menurutnya, JPS sudah buka tender bagi projek pembinaan dan menaik taraf sistem saliran Taman Wadi Iman yang dianggarkan bernilai RM3 juta.
“Proses penilaian tender sedang dijalankan bagi memilih kontraktor yang berkelayakan bagi melaksanakan projek tersebut. Insya-Allah ia akan bermula pada Mac tahun 2023,” katanya. – KOSMO! ONLINE


Jet AS, China hampir berlanggar di Laut China Selatan
Oleh KOSMO!

31 Disember 2022, 1:00 pm
WASHINGTON – Sebuah jet pejuang China terbang secara berbahaya pada jarak 6 meter daripada sebuah pesawat pemerhati Amerika Syarikat (AS) di Laut China Selatan, kata tentera AS kelmarin.
Dalam insiden pada 21 Disember lalu, seorang juruterbang jet J-11 milik China melakukan aksi tidak selamat semasa memintas pesawat Tentera Udara AS, Boeing RC-135, kata Pusat Perintah Indo-Pasifik AS dalam satu kenyataan.
“Juruterbang China itu terbang pada jarak 6 meter di hadapan hidung pesawat AS sekali gus memaksa RC-135 melakukan pergerakan mengejut untuk mengelak pelanggaran.
“Ketika kejadian, pesawat RC-135 sedang melakukan operasi rutin berlandaskan undang-undang di ruang udara antarabangsa di Laut China Selatan,” katanya.
Insiden berlaku ketika China meningkatkan kerahan kumpulan besar pesawat tempur dan pengebom ke Laut China Selatan menghala ke Taiwan sebagai pameran kekuatan selepas Beijing mengukuhkan tuntutan kedaulatannya ke atas Taipei.
Pada hujung minggu lalu, China menerbangkan 71 pesawat perang termasuk berpuluh-puluh jet pejuang dalam beberapa latihan tentera di sekitar Taiwan. Ia merupakan antara tindakan ketenteraan terbesar sejak Beijing mula mengerahkan pesawat tentera ke dalam zon identifikasi pertahanan udara Taiwan.

Tentera Pembebasan Rakyat (PLA) berkata, pihaknya melakukan ‘latihan menyerang’ pada Ahad lalu sebagai tindak balas kepada provokasi dan kerjasama yang tidak dinyatakan antara Amerika Syarikat dengan Taiwan.
Menurut pangkalan data AFP, terdapat lebih 1,700 pencerobohan serupa sepanjang tahun ini berbanding 969 dalam tahun 2021. Kementerian Pertahanan Taiwan menyatakan, pihaknya merekodkan sekitar 380 pencerobohan sedemikian pada 2020. – AFP


Gelang tangan disamun, wanita terima lima jahitan
Oleh IVAN AMIRUL

31 Disember 2022, 2:13 pm
TAWAU – Seorang pembantu kedai terpaksa menerima lima jahitan di pergelangan tangan kirinya selepas menjadi mangsa samun lelaki bersenjatakan pisau pemotong kertas dalam kejadian di sebuah premis di Bandar Fajar semalam.
Dalam kejadian kira-kira pukul 4 petang itu, mangsa wanita berusia 33 tahun berkenaan dikatakan sedang bekerja di dalam premis seorang diri.
Bagaimanapun, sewaktu berada dalam premis, mangsa didatangi seorang lelaki tidak dikenali dianggarkan berusia 20 tahun yang memakai topi dan penutup muka kononnya ingin membeli barang di premis berkenaan.
Ketua Polis Daerah Tawau, Asisten Komisioner Jasmin Hussin berkata, suspek kemudiannya menuju ke kaunter di tempat mangsa berada seolah-olah ingin membayar barang yang diambil.
“Suspek seterusnya meragut gelang tangan yang berada dipergelangan tangan kiri mangsa sebelum melarikan diri.
“Akibat kejadian itu, mangsa mengalami luka di pergelangan tangan kiri dan telah mendapat rawatan di hospital dengan lima jahitan,” katanya dalam kenyataan di sini hari ini.

Mengulas lanjut, Jasmin berkata, sewaktu kejadian suspek didapati bersenjata pisau pemotong kertas.
“Siasatan lanjut masih dijalankan untuk mengesan suspek yang terlibat. Kes disiasat mengikut Seksyen 394 Kanun Keseksaan iaitu melakukan samun sehingga menyebabkan kecederaan,” katanya. – KOSMO! ONLINE


Suami Fatin Afeefa jutawan saham muda
Oleh MOHD. HAIKAL ISA

31 Disember 2022, 1:33 pm
PETALING JAYA – Sudah terang lagi bersuluh. Biarpun tiada hitam putih daripada si empunya badan, pelakon Fatin Afeefa kini sah bergelar isteri kepada jutawan muda Aliff Awang.
Difahamkan, Aliff atau terkenal dengan nama Opai dalam TikTok bergelar jutawan dalam tempoh empat bulan pertama selepas melibatkan diri dalam dunia pelaburan saham secara online.
Perkara tersebut didedahkan sendiri menerusi satu video dalam platform media sosial tersebut.
Aliff yang berusia awal 30-an sah bernikah dengan Fatin malam tadi di sebuah lokasi mewah bertempat di Subang Jaya, Selangor mendedahkan, gagal mencipta kejayaan adalah satu perkara lazim dalam sesuatu perniagaan namun usah terlalu lama bersedih akan perihal terbabit.
“Mungkin orang lain kebiasaannya akan cakap mereka dah cukup kerja keras,” katanya menerusi satu muat naik video dalam TikTok.
Ujar Aliff lagi, untuk berjaya dalam hidup, seseorang itu perlu segera menemukan penyelesaian terhadap permasalahan kehidupan.
“Macam aku, aku beri masa (nak selesaikan masalah) sampai bangun tidur sahaja. Bangun, aku dah tahu jalan penyelesaian dah.

“Aku cuba selesaikan sesuatu masalah itu dalam tempoh masa yang aku berikan pada diri sendiri. Aku takkan letak stres pada diri.
“Kadang-kadang, ada orang dia gagal hari ini, esok juga dia nak menang balik. Macam aku, gagal hari ini, aku akan bagi tempoh masa seminggu namun pada masa sama, tak nak rosakkan kepala.
“Kepala atau otak kita macam enjin. Kita jaga enjin kita supaya satu hari, kita tak nak penat. Kita nak enjin itu jangan ‘overhaul’, kita nak biar dia boleh guna jangka masa panjang. 10 tahun atau 20 tahun boleh pakai,” ujar Aliff.
Malam tadi, Aliff bernikah dengan Fatin Afeefa atau nama sebenarnya Fatin Nur Afifah Shamsudin dalam sebuah majlis yang diadakan bertempat di Putra Glass Hall, Subang Jaya, Selangor.

 @aliff_awang
Apa yang kau dah “bagi” , kau belum cukup “bagi” lagi. Kau pernah susah? Lepastu senang, lepastu susah balik? Tak pernah kan? Aku lalui perkara macamni SETIAP HARI. I gamble in life. Jika aku tak mengambil risiko, aku takkan berjaya. Sesiapa yang pernah follow aku, aku REAL. Ada waktu seakan akan takkan salah. Ada kala, nak betul pun susah. Tapi itulah punca utama mengapa ramai percayakan aku. Kau nak berjaya? Trading kau PROGRESS secara PROGRESSIVE, bukan aggressive, Kau tekan LINK KAT BIO. Chat dengan admin aku 🫰🏻#confirmfyp
 ♬ Experience (Piano e Violin) – Pietro Scichilone

Pasangan mempelai itu sah bergelar suami isteri sekira pukul 8.40 malam tadi.
Berita perkahwinan mengejut tersebut turut dikongsikan jurusolek ternama tanah air, Datuk Alha Alfa yang bertindak mengoles atau mencantikkan wajah pelakon yang cukup dikenali menerusi filem Tentang Bulan itu.
Antara selebriti tanah air yang turut hadir termasuklah, Bella Astillah yang merupakan rakan baik Fatin.
Usaha Kosmo! Online mendapatkan kenyataan daripada pihak Afeefa belum berhasil apabila nombor telefon pelakon filem Tentang Bulan itu gagal dihubungi.
FATIN AFEEFA bernikah dengan Aliff Awang malam tadi dalam sebuah majlis mewah bertempat di Subang Jaya, Selangor. – INSTAGRAM.
Bulan lalu, Fatin, 28, sepertinya memberi bayangan sudah bergelar tunangan orang namun tiada perincian lanjut.
Fatin pernah berkahwin dengan pelakon Adam Shahz pada 21 Disember 2013 namun disahkan bercerai 30 Mei 2017.
Hasil perkahwinan terdahulu, pasangan itu dikurniakan seorang cahaya mata perempuan, Ivy Herra Sophia, 7.
Sebelum berkahwin dengan Adam, Fatin juga mempunyai seorang cahaya mata lelaki, Adam Aisy Arrian, 10. – KOSMO! ONLINE


Gudang sejuk beku curi bekalan air – SPAN
Oleh MOHD. HUSNI MOHD. NOOR

31 Disember 2022, 2:34 pm
CYBERJAYA – Sebuah gudang makanan sejuk beku di Selayang Baru, Selangor diserbu selepas didapati mencuri bekalan air terawat milik Pengurusan Air Selangor Sdn. Bhd. (Air Selangor).
Suruhanjaya Perkhidmatan Air Negara (SPAN) menerusi kenyataan berkata, serbuan dilakukan semalam hasil aduan Air Selangor.
Menurutnya, premis berkenaan didapati beroperasi dan berpenghuni semasa serbuan dijalankan.
“Hasil semakan, premis ini mempunyai meter bekalan air yang sah, namun semakan lanjut mendapati terdapat satu sambungan lain tanpa melalui meter menggunakan paip getah.
“Aliran air dari punca sambungan ini menuju ke dua unit tangki simpanan air sebelum digunakan untuk tujuan perniagaan di premis tersebut.
“Penyambungan ini didapati menyalahi undang-undang kerana ia dilakukan tanpa melalui meter bekalan air yang sah,” katanya.

Katanya, SPAN telah mengeluarkan Notis Pemberitahuan Kesalahan dan tindakan pemotongan bekalan air yang tidak sah tersebut telah dilakukan serta merta.
Jelasnya lagi, operasi penguatkuasaan sebegini adalah isyarat jelas bahawa tindakan tegas tanpa kompromi akan diambil ke atas mana-mana pihak disyaki membuat sambungan bekalan air menyalahi undang-undang.
“Kes disiasat mengikut peruntukan Seksyen 123 (1) Akta Industri Perkhidmatan Air 2006 (Akta 655) dan boleh didenda tidak melebihi RM100,000 atau penjara tidak melebihi satu tahun atau kedua-duanya jika sabit kesalahan.
“Orang ramai dipohon memaklumkan kepada operator air sekiranya terdapat sebarang kegiatan mencurigakan termasuk mencuri bekalan air bersih,” katanya.-KOSMO! ONLINE


PTPTN kekal komited martabat sektor pendidikan negara
Oleh KOSMO!

31 Disember 2022, 2:08 pm
PETALING JAYA – Perbadanan Tabung Pendidikan Tinggi Nasional (PTPTN) sentiasa menyokong usaha memartabatkan sektor pendidikan tinggi negara dengan melaksanakan pelbagai  insentif dan inisiatif program berimpak tinggi.
Sehingga 30 November 2022, PTPTN telah membantu seramai 3.77 juta pelajar untuk melanjutkan pengajian  ke institusi pengajian tinggi dengan jumlah pinjaman yang telah dikeluarkan sebanyak RM68.23 bilion.
PTPTN turut membantu pelajar baharu membuat persediaan awal untuk mendaftar masuk ke IPTA dan Politeknik melalui pemberian Wang Pendahuluan  Pinjaman (WPP).
Sejak 1999 hingga November 2022, seramai 960,882 pelajar menerima manfaat itu dengan peruntukan berjumlah RM1.42 bilion.
Pengerusi PTPTN, Dr. Apli Yusoff, berkata, kerajaan turut prihatin dalam mengiktiraf pencapaian cemerlang pelajar di IPTA dan IPTS melalui insentif pengecualian bayaran balik kepada peminjam PTPTN yang mendapat Ijazah Sarjana Muda Kelas Pertama.
“Ia terus dilaksanakan pada tahun 2022 dan ditambah baik berbanding sebelumnya, hanya terhad kepada peminjam daripada golongan B40 dan M40 sahaja.

“Sehingga 30 November, seramai 90,485 orang peminjam telah diluluskan pengecualian bayaran balik pinjaman, melibatkan pelupusan pinjaman sebanyak RM2.32 bilion,” katanya.
Selain itu katanya, bagi mengurangkan kebergantungan pelajar kepada pinjaman pendidikan seterusnya mengurangkan bebanan bayaran balik pinjaman, PTPTN menyediakan instrumen simpanan bagi tujuan pendidikan tinggi yang dikenali sebagai Simpan SSPN.
“Sejak diperkenalkan tahun 2004 hingga November 2022, jumlah simpanan yang diterima adalah sebanyak RM13.38 bilion dengan bilangan akaun baharu berjumlah 5.68 juta manakala bagi tempoh 1 hingga 30 November, sebanyak 433,774 akaun baharu Simpan SSPN telah dibuka dengan jumlah keseluruhan simpanan diterima sebanyak RM2.5 bilion.
“Selaras dengan era pendigitalan pula, PTPTN melancarkan mobile app iaitu myPTPTN untuk menambah baik dan meningkatkan kecekapan serta keberkesanan penyampaian perkhidmatan kepada masyarakat.
“Kemudahan ini akan memanfaatkan 3.77 juta peminjam dan 5.68 juta pendeposit Simpan SSPN selain memperkenalkan Kelab Simpanan Pendidikan dengan kerjasama Kementerian Pendidikan Malaysia (KPM) bertujuan untuk meningkatkan literasi kewangan dalam kalangan kanak-kanak,” katanya.
Dalam masa sama, Dr. Apli berkata, PTPTN turut melaksanakan pelbagai program outreach bagi mendekati para pelajar untuk terus sebar dan tingkatkan imej positif.
Antara program yang dianjurkan ialah Program Literasi Kewangan dan Persediaan Kerjaya (FLICK), antara komitmen PTPTN dalam menunaikan tanggungjawab sosial korporat (CSR).
“Program Bantuan Pengajian KPT-PTPTN Prihatin turut diadakan untuk bantu pelajar yang kurang berkemampuan. Setiap pelajar yang layak menerima bantuan sebanyak RM500.00 secara one off dan disalurkan ke dalam akaun bank pelajar.
“Melalui program ini, PTPTN telah memperuntuk sebanyak RM142,000 kepada 284 pelajar IPT seluruh negara yang merupakan peminjam PTPTN daripada golongan yang kurang berkemampuan dengan kerjasama Unit Penyelarasan Pelaksanaan (ICU), Jabatan Perdana Menteri dan IPT terlibat,” katanya.
Program Kembara Keluarga Simpan SSPN Tahun 2022 pula bertujuan untuk membantu pelajar asnaf dari aspek pendidikan serta galakan awal memulakan penabungan bagi tujuan pendidikan tinggi anak-anak.
“Program ini melibatkan sumbangan zakat PTPTN kepada 17,800 orang pelajar asnaf di 178 kawasan terpilih dengan kerjasama Jabatan Kemajuan Masyarakat (KEMAS) dan pemimpin setempat melibatkan sumbangan dalam bentuk akaun Simpan SSPN Prime dengan peruntukan keseluruhan berjumlah RM1.78 juta,” katanya.
Tambahnya, PTPTN telah menyusun beberapa inisiatif lain yang lebih berimpak tinggi untuk tahun 2023,  sebagai lanjutan usaha PTPTN membantu masyarakat dari pelbagai aspek terutamanya pendidikan.
“Antaranya dengan meneroka kaedah alternatif bersesuaian sebagai sumber pembiayaan terutama kepada golongan yang memerlukan.
“PTPTN juga komited memastikan generasi akan datang dapat menikmati bantuan pembiayaan PTPTN dengan melaksanakan pelbagai strategi memperkasakan bayaran balik pinjaman di kalangan peminjam PTPTN,” katanya.
Selaras dengan pelaksanaan Rancangan Malaysia Ke-12 katanya, PTPTN juga mempunyai perancangan untuk tempoh lima tahun melalui Pelan Strategik PTPTN 2021-2025 yang berpaksikan lima Teras Strategik yang telah dikenalpasti. – KOSMO! ONLINE


Tambang bas, tren bawah tanah di Seoul naik 2023
Oleh KOSMO!

31 Disember 2022, 2:00 pm
SEOUL, Korea Selatan – Tambang tren bawah tanah dan bas awam di Seoul dijangka meningkat sebanyak 300 won (RM1.05) bermula seawal April tahun depan, lapor portal berita Korean Times semalam.
Peningkatan itu bertujuan menampung defisit bajet yang semakin meningkat selepas ia dibekukan selama hampir lapan tahun, kata pegawai pentadbiran bandar raya itu kelmarin.
Kenaikan yang dirancang itu akan menyebabkan tambang tren bawah tanah dan bas meningkat masing-masing daripada 1,250 won (RM4.37) dan 1,200 won (RM4.19) kepada 1,550 won (RM5.41) dan 1,500 won (RM5.24), kata pegawai itu.
Secara tunai, tambang tren bawah tanah dan bas akan dinaikkan kepada 1,650 won (RM5.76) dan 1,600 won (RM5.59) bagi setiap perjalanan asas.
Kenaikan tambang terakhir berlaku pada tahun 2015, apabila tambang asas tren bawah tanah dan bas di ibu kota itu dinaikkan, masing-masing sebanyak 200 won (RM0.70) serta 150 won (RM0.52).
Kenaikan tambang yang dicadangkan itu berlaku kerana kerajaan tempatan yang mengendalikan laluan tren bawah tanah dan bas awam gagal mendapatkan dana mencukupi untuk mengimbangi defisit yang semakin meningkat, kata pegawai sama.

Pada Sabtu lalu, Dewan Rakyat meluluskan belanjawan kerajaan untuk tahun 2023 tetapi tidak memperuntukkan belanjawan untuk pampasan kewajipan perkhidmatan awam (PSO) bagi mengimbangi defisit yang disebabkan oleh dasar penggunaan tren bawah tanah percuma untuk mereka yang berumur 65 tahun dan ke atas, golongan kurang bernasib baik dan orang kurang upaya.
“Kenaikan tambang tidak dapat dielakkan kerana pampasan PSO dikecualikan daripada bajet kerajaan tahun depan, memburukkan lagi masalah kewangan,” kata seorang pegawai kerajaan tempatan. – Agensi


Guardiola sedia turunkan Phillips
Oleh KOSMO

31 Disember 2022, 12:00 pm
MANCHESTER – Pengurus Manchester City, Pep Guardiola memberi bayangan pemain tengah, Kalvin Phillips mungkin akan diturunkan dalam kesebelasan utama pada aksi Liga Perdana Inggeris (EPL) menentang Everton malam ini.
Sebagai rekod, Guardiola mengakui berang selepas melihat berat badan Phillips naik mendadak apabila pulang daripada tugas antarabangsa bersama skuad England pada kempen Piala Dunia 2022 baru-baru ini.
Namun, pengendali import dari Sepanyol itu menarik semula kenyataannya selepas bekas pemain Leeds United kini berjaya menurunkan berat badannya dan mula menyertai sesi latihan bersama skuad utama pada awal minggu ini.
“Tahap kecergasan Philips ketika ini cukup sempurna. Namun, saya masih belum membuat keputusan untuk menggunakan khidmatnya dalam kesebelasan utama pada aksi bertemu Everton nanti.
“Cuma, saya percaya kehadirannya dapat memberikan pilihan berbeza buat kami khususnya di posisi jentera tengah memandangkan mustahil buat Rodri yang ketika ini menjadi pilihan utama bermain pada semua perlawanan.
“Justeru, cepat atau lambat saya akan tetap perlu menggunakan khidmat Philips dan dia bakal menjadi salah seorang pemain penting buat kami dalam usaha mendaki carta liga musim ini,” katanya.

Phillips yang berhijrah dari kelab Leeds United dengan nilai perpindahan sebanyak £42 juta (RM223.9 juta) pada jendela perpindahan lepas hanya membuat 54 minit penampilan bersama The Citizens musim ini ekoran sering dibelenggu kecederaan. – AGENSI


JKN Sarawak pandang serius kes Pegawai Perubatan cabul pesakit
Oleh CHERINE JON

31 Disember 2022, 12:37 pm
KUCHING – Jabatan Kesihatan Negeri (JKN) Sarawak memandang serius kes membabitkan dakwaan ke atas seorang Pegawai Perubatan yang mencabul pesakit di sebuah fasiliti kesihatan di sini.
Pengarah Kesihatan Sarawak Dr Ooi Choo Huck menegaskan JKN Sarawak sentiasa memandang berat berkaitan keselamatan pesakit yang menerima rawatan di semua fasilitinya di Sarawak.
“JKN Sarawak amat memandang serius ke atas dakwaan yang menyentuh mengenai kod etika profesional seorang pengamal perubatan dan juga sebagai penjawat awam,” katanya menerusi satu kenyataan hari ini.
Dalam pada itu, beliau berkata JKN Sarawak mengesahkan satu laporan polis telah dibuat berkaitan dakwaan
tersebut pada 29 Disember lalu dan satu tangkapan polis telah dilakukan pada hari sama.
Katanya kes berkenaan kini masih dalam siasatan pihak polis.
Justeru, beliau meminta orang ramai untuk tidak membuat sebarang spekulasi sehingga boleh menjejaskan siasatan.

“JKN Sarawak turut berharap agar kejadian ini tidak menjejaskan penerimaan perkhidmatan rawatan dalam kalangan orang ramai,” katanya.
Sementara, Pemangku Ketua Polis Daerah Kuching, Sueprintendan Merbin Lisa mengesahkan pihaknya telah menerima satu laporan yang dibuat oleh seorang wanita berusia 34 tahun berkenaan kes itu, pada pukul 6.09 petang 29 Disember lalu.
Katanya mangsa menyatakan telah menjadi mangsa cabul ketika sedang menjalani rawatan di sebuah pusat perubatan di sini, kira-kira pukul 11.30 pagi.
“Suspek telah mengambil kesempatan untuk mencabul kehormatan mangsa ketika menjalankan prosedur pemeriksaan secara bersendirian di dalam bilik rawatan,” katanya dalam kenyataan.
Merbin berkata bertindak atas maklumat, sepasukan polis dari Ibu Pejabat Polis Daerah (IPD) Kuching telah menangkap suspek, seorang lelaki tempatan berusia 28 tahun yang merupakan Pegawai Perubatan di institusi berkenaan bagi membantu siasatan.
Katanya kertas siasatan telah dibuka dan disiasat di bawah Seksyen 354 Kanun Keseksaan dan jika disabitkan kesalahan boleh dihukum penjara sehingga 10 tahun atau denda atau sebat.
Beliau turut menasihati orang ramai supaya tidak membuat sebarang spekulasi tentang kejadian atau kenyataan yang tidak tepat berkenaan kes terbabit. – KOSMO! ONLINE


Banjir: Terengganu pulih sepenuhnya
Oleh MOHD AZLI ADLAN

31 Disember 2022, 12:55 pm
KUALA TERENGGANU – Banjir gelombang pertama yang melanda Terengganu sejak 7 Disember lalu sebelum mencapai kemuncaknya pada 10 hari kemudian berakhir sepenuhnya hari ini.
Jurucakap Sekretariat Jawatankuasa Pengurusan Bencana Negeri (JPBN) Terengganu berkata, satu-satu pusat pemindahan sementara (PPS) iaitu Masjid Kampung La, Besut yang masih beroperasi sebelum ini telah menutup operasinya pada pukul 10 pagi tadi.
“Seramai 22 mangsa daripada lima keluarga yang berlindung di PPS itu telah dibenarkan pulang ke rumah masing-masing sebentar tadi.
“Sehubungan itu, semua PPS yang telah beroperasi di negeri ini sejak 7 Disember lalu ditutup,” katanya di sini hari ini.
Banjir gelombang pertama yang pada mulanya telah melibatkan dua daerah iaitu Kuala Terengganu dan Hulu Terengganu telah merebak ke seluruh negeri ini mulai 17 Disember lalu.
Sepanjang tempoh itu, lebih 41,000 keluarga terpaksa berpindah ke PPS di lapan daerah di Terengganu.

Antara kawasan yang teruk terjejas ialah Kampung La, Hulu Besut apabila semua 100 rumah penduduk ditenggelami banjir. – KOSMO! ONLINE


Reman 5 suspek kes dera budak hingga mati disambung tujuh hari
Oleh ADNAN IBRAHIM

31 Disember 2022, 12:46 pm
BATU PAHAT – Tempoh tahanan reman terhadap lima suspek kes dera kanak-kanak empat tahun sehingga mati di Senggarang di sini dilanjutkan selama tujuh hari bermula esok hingga 7 Januari depan.
Majistret Mahkamah Batu Pahat, Zubaidah Mahat membenarkan permohonan sambungan reman oleh Pegawai Penyiasat Asisten Superintendan Mohd Shafiq Mohd. Salleh daripada Jabatan Siasatan Jenayah Ibu Pejabat Polis Daerah Batu Pahat terhadap kesemua suspek termasuk sepasang suami isteri.
Terdahulu, kesemua suspek yang berusia diantara 15 hingga 37 tahun itu tiba di pekarangan Mahkamah Batu Pahat kira-kira pukul 8.30 pagi dengan diiringi polis.
Pada 26 Disember lalu, seorang kanak-kanak lelaki dilaporkan meninggal dunia ketika sedang dirawat di Unit Rawatan Rapi (ICU), Hospital Sultan Ismail (HSI), Johor selepas pengsan di sebuah rumah di Senggarang, dekat sini.
Dalam pada itu, Ketua Polis Johor, Datuk Kamarul Zaman Mamat mengesahkan punca kematian kanak-kanak malang itu akibat hentakan objek keras dan tumpul.
“Pada awalnya, kes ini disiasat di bawah Seksyen 31(1)(a) Akta Kanak-kanak 2001, namun pihak polis mengklasifikasikan semula kes ini akibat kematian mangsa iaitu di bawah Seksyen 302 Kanun Keseksaan.

Kamarul Zaman berkata, semua suspek iaitu kakak kandung mangsa dan rakan kakaknya direman tujuh hari bermula Ahad lalu sehingga hari ini.-KOSMO! ONLINE


Reaksi kucing ‘pasrah’ penjaga berpisah undang dekah
Oleh KOSMO!

31 Disember 2022, 12:14 pm
PETALING JAYA – Biasanya kisah putus cinta sering diiringi rasa simpati orang ramai kerana ia adalah antara perkara paling menyakitkan dalam hidup.
Lain pula kisahnya dengan seorang pengguna TikTok, Ateh, yang berkongsi video bersama kucing pemberian bekas kekasih dan masih berada di bawah jagaannya dengan emosi kecewa di sisi berbeza.
“Kucing ni hadiah dari ‘ex’ (bekas kekasih) selagi ada lagi tu tak boleh ‘move on’ (teruskan). Nak buang tapi sayang pula,” katanya pada kapsyen.
Namun yang menjadi fokus netizen adalah ‘reaksi’ kucingnya seolah-olah memahami situasi yang dihadapi tuannya itu sehingga mengundang rasa lucu dalam kalangan netizen.
“Kembali je la sis, anak kucing mana yang sanggup tengok mak pak dia bercerai,” usik BangRoary21.
“Muka kucing main peranan sebagai mangsa keadaaan yang tengah sedih dan stres jugak fikir,” komen heiinisaya.

“Tuntut nafkah tiap bulan sis. Biskut, makanan tu semua hak anak,” seloroh seorang lagi netizen.
Pekongsian itu berjaya meraih 59,400 tanda suka dan 844 komen daripada netizen yang rata-ratanya terhibur dengan perkongsian bersahaja Ateh itu. – KOSMO! ONLINE


Bas bawa 30 penumpang terbalik, 2 cedera
Oleh AZMI NORDIN

31 Disember 2022, 11:32 am
RAWANG – 30 individu berdepan detik cemas selepas bas ekspres dinaiki mereka terbabas dan terbalik berhampiran Plaza Tol Rawang arah selatan, dekat sini, awal pagi tadi.
Kejadian tersebut turut mengakibatkan penumpang seorang wanita warga emas Thailand berusia 65 tahun cedera di kepala dan seorang kanak-kanak perempuan warga Indonesia cedera bahagian kaki kanan.
Pengarah Jabatan Bomba dan Penyelamat Malaysia (JBPM) Selangor Datuk Norazam Khamis berkata, pihaknya menerima panggilan kecemasan berhubung kejadian itu pukul 1.46 pagi.
Katanya ,seramai 10 anggota bersama sebuah jentera dari Balai Bomba dan Penyelamat (BBP) Rawang dikejarkan ke lokasi.
“Kejadian di lokasi adalah kemalangan membabitkan sebuah bas ekspres yang membawa 30 penumpang terbabas dan terbalik di tepi lebuh raya iaitu kira-kira 500 meter dari plaza tol berkenaan.
“Bas tersebut membawa 16 lelaki, 12 wanita dan dua kanak-kanak perempuan ketika kejadian,” katanya dalam kenyataan hari ini.

Menurut Norazam, kemalangan itu menyebabkan seorang wanita warga emas Thailand berusia 65 tahun cedera di kepala.
“Dalam pada itu, seorang kanak-kanak perempuan warga Indonesia juga cedera di bahagian kaki kanan,” katanya.
Difahamkan, bas berkenaan dipercayai dalam perjalanan dari Pulau Pinang ke Kuala Lumpur dan punca kejadian masih di dalam siasatan.-KOSMO! ONLINE


Dua nelayan warga asing diupah RM2,500 tangkap ikan
Oleh ISKANDAR SHAH MOHAMED

31 Disember 2022, 11:26 am
SABAK BERNAM – Dua warga asing memperoleh pendapatan RM2,500 sebulan bagi menangkap ikan di negara ini.
Perkara itu terbongkar selepas mereka dicekup bersama dua nelayan tempatan pukul 8.01 pagi semalam dalam rondaan bot Maritim Malaysia (APMM) menerusi Op Ehsan dan OP Benteng Laut kira-kira 3.2 batu nautika barat daya Sungai Besar di sini.
Pengarah APMM Selangor, Kepten Maritim V. Siva Kumar berkata, kesemua mereka berusia 32 hingga 57 tahun itu ditahan dalam sebuah bot nelayan kelas B1.
Katanya, siasatan mendapati dua warga asing telah bekerja sejak tiga bulan lalu.
“Pemeriksaan dijalankan selepas mendapati bot nelayan tempatan itu dilihat mencurigakan dan dipercayai sedang menangkap ikan.
“Hasil pemeriksaan mendapati bot dikendalikan dua lelaki tempatan itu membawa dua warga asing yang tiada dokumen pengenalan diri,” katanya dalam kenyataan hari ini.

Beliau menambah, mereka melakukan kesalahan melanggar syarat sah lesen iaitu menggunakan warga asing tanpa kebenaran.
Siva Kumar menjelaskan bot dan semua lelaki itu dibawa ke Jeti Polis Marin Pulau Indah bagi tindakan lanjut.
“Kes itu disiasat mengikut Akta Perikanan 1985 dan Akta Imigresen 1959/63.
“APMM memandang serius dan tidak akan berkompromi dengan mana-mana pihak yang melanggar peraturan di laut  dan akan terus melakukan rondaan di perairan,” katanya. -KOSMO!ONLINE


Junta Myanmar bunuh 165 kanak-kanak pada tahun ini
Oleh KOSMO!

31 Disember 2022, 12:00 pm
NAYPYIDAW – Kira-kira 165 kanak-kanak dilaporkan maut di tangan junta tentera Myanmar pada 2022, demikian menurut laman berita Wion News kelmarin.
Menurut data yang dikongsi pihak pembangkang dalam buangan iaitu Kerajaan Perpaduan Nasional (NUG), tahun ini menyaksikan peningkatan sebanyak 78 peratus dalam jumlah kematian kanak-kanak berbanding 2021.
Media tempatan Myanmar turut merekodkan jumlah tersebut rentetan serangan artileri yang menyasarkan kumpulan-kumpulan antijunta.
Jurucakap Kementerian Wanita, Belia dan Hal Ehwal Kanak-Kanak NUG mendakwa bahawa junta Myanmar sedang mempertingkat keupayaan pengeboman dan serangan udaranya serta kerap menyasarkan sekolah-sekolah yang beroperasi di kawasan dikawal oleh NUG.
Bercakap kepada akhbar The Guardian, perunding kanan di Myanmar untuk Kumpulan Krisis Antarabangsa (ICG), Thomas Kean berkata, angka yang dikeluarkan NUG kelihatan boleh dipercayai, sambil menambah, bedilan artileri dan serangan udara telah dilancarkan secara rawak.
Tempoh beberapa bulan kebelakangan ini menyaksikan berpuluh-puluh kanak-kanak mati dalam insiden pembunuhan beramai-ramai yang bermula selepas kerajaan awam pimpinan Aung San Sung Kyi digulingkan pada Februari 2021.

Beribu-ribu orang kehilangan nyawa sejak rampasan kuasa itu berlaku.
Pada September lalu, lebih 12 kanak-kanak dilaporkan maut dalam serangan udara yang dilancarkan ke atas sebuah sekolah di wilayah Sagaing, dan pada November lepas pula, serangan di negeri Rakhine telah membunuh 10 orang termasuk kanak-kanak.
Pembunuhan beramai-ramai semasa perayaan Krismas tahun lepas di negeri Kayah juga turut mengorbankan kanak-kanak.
Laporan menunjukkan bahawa kanak-kanak Myanmar juga menjadi mangsa penyeksaan fizikal.
Pada Jun lalu, Pelapor Khas Pertubuhan Bangsa-Bangsa Bersatu (PBB) semasa bercakap mengenai situasi hak asasi manusia di Myanmar berkata, terdapat laporan mengenai kanak-kanak yang dipukul, dikerat, ditikam, dicucuh api rokok dan dicabut kuku mereka. – Agensi


300 motosikal masuk Langkawi sambut tahun baharu diperiksa
Oleh NUR AMALINA AZMAN

31 Disember 2022, 11:52 am
LANGKAWI – Polis dan Jabatan Pengangkutan Jalan (JPJ) memeriksa sebanyak 300 buah motosikal yang memasuki pulau peranginan ini pada semalam sempena sambutan tahun baharu.
Ketua Polis Daerah Langkawi, Asisten Komisioner Shariman Ashari berkata, operasi bersepadu itu dilakukan di Dermaga Tanjung Lembung di sini selama 12 jam bermula pukul 9 pagi.
Katanya, operasi melibatkan seorang pegawai dan 12 anggota Bahagian Siasatan dan Penguatkuasaan Trafik Ibu Pejabat Polis Daerah Langkawi.
“Sebanyak 300 buah motosikal telah diperiksa dan 164 saman telah dikeluarkan atas pelbagai kesalahan,” katanya di sini hari ini.
Menurutnya, saman tertinggi dikeluarkan adalah atas kesalahan nombor pendaftaran iaitu sebanyak 70 saman dan saman berkaitan cermin sisi sebanyak 38 saman.
“Selain itu, sebanyak 29 saman dikeluarkan melibatkan kesalahan ubah suai kenderaan.

“Saman lain yang turut dikeluarkan adalah atas kesalahan tidak mempunyai lesen, mengubah suai ekzos, tidak mempamerkan Lesen Belajar Memandu (LDL) pada kenderaan dan Lesen Kenderaan Motor (LKM) telah tamat tempoh,” ujarnya.
Beliau memberitahu, JPJ juga mengeluarkan 42 saman dan 55 notis atas pelbagai kesalahan.
“Operasi bersepadu itu disertai dua pegawai dan 11 anggota JPJ Langkawi,” jelasnya.
Tambahnya, polis akan mengadakan pemantauan tambahan bagi memastikan keselamatan pengunjung di pulau ini sempena tahun baharu yang disambut pada tengah malam ini. – KOSMO! ONLINE


Man. United resah tanpa tonggak
Oleh KOSMO

31 Disember 2022, 11:30 am
MANCHESTER – Manchester United berdepan tekanan tinggi menjelang aksi menentang Wolverhampton Wanderers pada saingan Liga Perdana Inggeris malam ini ekoran kecederaan yang dialami beberapa pemain tonggak mereka.
Menjelang aksi yang bakal berlangsung di Stadium Molineux itu, skuad kendalian Erik Ten Hag perlu turun dengan barisan pemain yang sempurna untuk meneruskan momentum kemenangan selepas mereka berjaya menundukkan Nottingham Forest sebelum ini.
Bagaimanapun, mereka tidak boleh memandang mudah keupayaan skuad kendalian Julien Lopetegui itu yang mencatat kemenangan dramatik menerusi gol minit-minit terakhir perlawanan menerusi Rayan Ait-Nouri ketika menewaskan Everton 2-1 Isnin lalu.
Kemenangan amat penting buat United pada perlawanan itu nanti kerana ia membuka peluang buat mereka memintas kedudukan Tottenham Hotspur dengan melonjakkan kedudukan ke tangga empat sekali gus merapati Newcastle United.
Aksi menentang Forest sebelum ini menyaksikan Luke Shaw terpaksa beraksi sebagai pemain pertahanan tengah, namun kehadiran Harry Maguire yang sudah cergas sepenuhnya memberikan sedikit kelegaan.
Namun, seorang lagi pemain pertahanan, Victor Lindelof dilaporkan masih ragu-ragu untuk diturunkan ekoran masalah demam, selain Lisandro Martinez yang masih belum pulang daripada bercuti meraikan kemenangan Argentina di Piala Dunia.

Ten Hag juga sedang memantau perkembangan pemain tengah, Scott McTominay yang juga berdepan isu kecergasan, selain Diogo Dalot yang belum pulih daripada kecederaan hamstring.
Beberapa lagi pemain yang masih belum pasti dapat diturunkan pada perlawanan berkenaan adalah Jadon Sancho serta Axel Tuanzebe. – AGENSI


Fadhlina gesa saksi murid ditampar jurulatih tampil beri keterangan
Oleh MOHD. HUSNI MOHD. NOOR

1 Januari 2023, 11:40 pm
PUTRAJAYA – Kementerian Pendidikan (KPM) mahu saksi yang terlibat dalam insiden jurulatih menampar pipi pemain bola tampar yang tular di media sosial ketika ini supaya tampil memberi keterangan.
Menterinya, Fadhlina Sidek berkata, pihaknya tidak akan berkompromi dan akan bekerjasama dengan pihak berkuasa untuk siasatan lanjut insiden itu.
“Laporan penuh menyusul dan KPM mohon saksi untuk tampil beri keterangan.
“Tekad mewujudkan Sekolah Selamat untuk semua murid akan sentiasa menjadi keutamaan,” ciapnya menerusi akaun Twitter miliknya, malam ini.
Sebelum ini, tular satu video di media sosial yang memaparkan tindakan seorang jurulatih sebuah pasukan bola tampar menampar pemainnya.
Difahamkan, kejadian itu dipercayai berlaku ketika Kejohanan Bola Tampar Remaja (Bawah 14 tahun) B-14 2022 bagi kategori perempuan pada 16 Disember lalu.

Menerusi video yang disiarkan secara penstriman langsung di Facebook itu, jurulatih pasukan Melaka itu dilihat menampar dua pemainnya yang menyebabkan pasukan kehilangan mata sebelum tempoh rehat permainan.
Turut dipaparkan kedua-dua pemain itu seperti tergamam namun, tetap meneruskan permainan yang menyaksikan Melaka tewas kepada Johor.-KOSMO! ONLINE.


Unit K9 Bomba ‘geledah’ Jakel esok, laporan dijangka siap sebulan
Oleh MOHAMAD NAUFAL MOHAMAD IDRIS

1 Januari 2023, 11:44 pm
SHAH ALAM – Unit Anjing Pengesan (K9) Jabatan Bomba dan Penyelamat (JBPM) Selangor akan digerakkan esok bagi membantu siasatan forensik kebakaran Wisma Jakel, Seksyen 7 di sini, esok.
Pengarah Bomba Selangor, Datuk Norazam Khamis berkata, dua ekor anjing K9 akan ‘mengeledah’ bagi mengenal pasti punca sebenar kebakaran itu.
“Siasatan dilakukan sama ada wujud unsur khianat atau tidak.
“Kita akan cuba siasat sama ada terdapat atau tidak bahan yang mempercepatkan api merebak keseluruhan bangunan itu,” katanya dalam sidang akhbar di lokasi kejadian sebentar tadi.
Menurut Norazam, pada peringkat awal anggotanya berjaya memadamkan api bangunan itu namun terdapat api yang merebak di bahagian stor penyimpanan melibatkan kain, baju, permaidani dan bahan jahitan.
Ujarnya, stor tersebut yang begitu padat menyukarkan anggota bomba menaiki tingkat atas bangunan itu seterusnya mewujudkan risko keselamatan terhadap anggota bomba.

“Kita mengatur strategi dengan Aerial Ladder Platform (ALP), iaitu kita menggunakan mesin tangga yang terdapat pada beberapa jentera bomba bagi memadamkan kebakaran di tingkat atas.
“Berjaya dengan strategi ini, beberapa anggota kemudian masuk dari sebelah kiri dalam bangunan untuk melakukan pemadaman dari dalam dan kebakaran berjaya dikawal kira-kira pukul 3 petang,” ujarnya.
Mengulas lanjut, Norazam menjangkakan laporan siasatan kebakaran itu akan diperoleh dalam tempoh sebulan. -KOSMO! ONLINE.


Sambutan Tahun Baharu bandar di Sydney dicemari rempuhan
Oleh KOSMO!

1 Januari 2023, 8:30 pm
SYDNEY – Sambutan Malam Tahun Baru 2023 di bandar raya Sydney, Australia dicemari dengan tindakan sekumpulan orang ramai yang merempuh penghadang sehingga mengakibatkan keadaan menjadi huru-hara, lapor portal berita MailOnline semalam.
Rakaman kejadian memaparkan orang ramai yang berada di Argyle Street, bandar The Rocks menjerit apabila sekumpulan pengunjung berjalan melepasi penghadang.
Ibu bapa yang hadir terpaksa mengangkat anak-anak kecil di atas kepala mereka kerana khuatir dipijak dalam keadaan huru-hara itu.
Bencana hampir berlaku selepas segerombolan orang yang bersuka ria mula menerobos penghadang untuk ke laluan bertiket bagi menyaksikan pemandangan bunga api yang lebih jelas.
“Ia benar-benar menakutkan, sangat berbahaya dan saya fikir akan cedera teruk.
“Orang ramai memijak saya ketika berada di atas tanah bersama kira-kira 12 yang lain. Ada yang berlari di atas saya.

“Saya hilang langkah apabila ditolak ke atas tanah dan jatuh di atas dua pengunjung lain,” kata seorang lelaki yang terperangkap dalam adegan itu.
Tambah lelaki yang tidak mahu namaya didedahkan itu, kejadian tersebut amat menakutkan memandangkan insiden yang berlaku dua bulan lalu di Seoul, Korea Selatan, di mana seramai 196 orang terbunuh pada malam sambutan Halloween.
Skuad Ketenteraman Awam dan Rusuhan dari Balai Polis New South Wales kemudian dikerah ke lokasi tersebut untuk mengawal keadaan. Masih belum diketahui sama ada terdapat sebarang kecederaan.
“Beberapa tempat tumpuan di sekitar bandar itu telah melepasi kapasiti menjelang lewat petang kerana lebih 200,000 orang pergi ke kawasan bandar dan pantai sebelum pertunjukan bunga api pada pukul 9 malam dan tengah malam,” kata polis dalam satu kenyataan. – Agensi


Wanita tertekan cuba terjun Jambatan Sultan Yahya Petra
Oleh ROHANA MOHD. NAWI

1 Januari 2023, 8:24 pm
KOTA BHARU – Seorang wanita yang dipercayai tertekan akibat masalah rumah tangga membatalkan niatnya untuk terjun ke Sungai Kelantan menerusi Jambatan Sultan Yahya Petra di sini hari ini selepas sejam dipujuk anggota bomba.
Orang awam yang melalui kawasan tersebut melihat wanita berusia dalam lingkungan 30-an itu berada di tepi pagar jambatan berkenaan kira-kira pukul 2 petang tadi.
Ketua Balai Bomba dan Penyelamat Kota Darul Naim, Ahmad Fakaruddin Berahim berkata, tujuh anggota bomba bergegas ke lokasi kejadian selepas menerima panggilan kecemasan kira-kira pukul 2.03 petang.
Menurutnya, semasa tiba di lokasi kejadian, wanita terbabit yang dipercayai seorang penjawat awam sedang berdiri sambil melihat ke arah sungai.
“Anggota bomba mengambil masa selama sejam untuk memujuk wanita itu dengan mengajaknya ke kawasan lain untuk berbincang.
“Wanita terbabit mengadu dia mempunyai masalah rumah tangga terus memberi kerjasama sebelum menaiki keretanya yang ditinggalkan tidak jauh dari jambatan berkenaan,” katanya ketika dihubungi Kosmo! sebentar tadi.

Menurut Ahmad Fakaruddin, selepas keadaan wanita itu dapat dikawal, anggota bomba kemudian menghubungi keluarga mangsa supaya datang mengambilnya sebelum dia dibawa pulang ke rumah keluarga.
Mana-mana individu yang mempunyai masalah kemurungan atau menghadapi tekanan boleh menghubungi Perkhidmatan Kesihatan Mental dan Sokongan Psikososial (MHPSS) di 03-29359935 atau 014-3223392 atau Talian Kasih 15999/WhatsApp Talian Kasih di 019-2615999. – KOSMO! ONLINE